Borrokako zaurituak eta hildakoak nora? - Ahotsak.eus\nBorrokako zaurituak eta hildakoak nora?\nBorrokako zaurituak eta hildakoak nora?
Buruntzan izandako borrokan hildako eta zauritu asko egon ziren. Zaurituak sendatzeko nora eramaten zituzten azaltzen du. Ospitale haietan nazionalak bakarrik sartzen ziren.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AND-047-014 kodeko bideoa nahi duzula aipatzea: ahotsak@ahotsak.eus\nBuruntzan izandako borrokan hildako eta zauritu asko egon ziren. Zaurituak sendatzeko nora eramaten zituzten azaltzen du. Ospitale haietan nazionalak bakarrik sartzen ziren.\nGaia(k): Politika » Gerra zibila (1936-1939) » Gerran hildakoak eta zauritutakoak , Ohiturak eta bizimodua » Osasuna » Osasun-zentroak\n- Buruntzan, barkatu Erramun, Buruntzan han izandu zan ba enfrentamendu horretan hildakoak eta izango zian?\n- Bai, bai. Hildakoak baziren, zaurituak asko. Egunero ikusten giñuzen Gurutze Gorriko kideak nola jeixten zituzten kamilletan eta, eta hemen Andoaiñen Kale Txiki eo deritzan inguru hortan jarri zuen, este..., holako ospitale edo sendaetxe edo. Han bazan, ospitala deitzen zion hortan bazan zee adiñekoan etxe bat. Orain ere han dago etxe hori eta han ere jarri zituen ohiak eta gaixo zaudenak eta bueno, hor hor erabiltzen zien, eta hillak ekartzen zituztenak beren etxeeta ta bialtzen zituzten eta zaurituak, berriz, sendatu artean eta gerrak eta ekartzen ditun gauzak.\n- Han ospital hartan ez dakit, bi bandotako jendia bilduko zen, edo hoi zailla zen?\n- Ez, ez. Nazionaletakoak. Besteak ez dakit nola ibiltzen ziren. Besteak, akaso, baten bat edo baino oso gutxi. Besteak larri ikusten zian unean alde egiten zuten, ikusten zuenian ez zakatela ze eiñikan, okerraoko zerbait gertatu baiño lehen alde ein egiten zuten.\nAraoztar bakarra hil zen gerran: Sinforoso Zumalde\nAnaia gaztea tiroz zauritua\nAzaleko gaixotasun larria izan zuen\nAitona bonba batek hil zuen gerran\nTaxian ospitalera sugeal haginka egin ostean\nGerrako soldaduak eta hildakoak


Iritsi da gihar gogortuak askatzeko unea | Haria | IRRATIA\nIritsi da gihar gogortuak askatzeko unea\nGiharrak gogortuta ziren honezkero kirola egitea edo pasioan ibiltzea atsegin zutenak. Baina amaitu dira aitzakiak: 50 egunen ostean, kalera irten dira dozenaka herritar izerdi batzuk botatzera. 'Normaltasun berria' deitu dioten horren bidean, asteburuan kalera irten diren horietako batzuren bizipenak bildu ditugu.\nAinara Rodriguez|04/05/2020 Actualizada:\nHerritar ugari parkeetara gerturatu dira paseatzera edo kirola egitera\nPasa den asteburuan kalera atera diren guztien gozagarri izan dira botatako izerdiak; badira paseotxoa emateko hautua hartu dutenak, aspaldian gozatu gabeko naturaz disfrutatzeko helburuz. Badira asteburtu honetan kalera irteteko lizentzia izan dutenak ere, haurdun dauden emakumeak, esaterako. Eta badira, besterik gabe, korrika egiteko zapatilak soinean hartu edo bizikleta gainera igo eta aspaldian bota gabeko izerdiak botatzera irten direnak.\nKontua da gozatu ederra hartu dutela asteburuan kalera irten direnak; guztion ahaleginarekin indar eginez, datozen asteetan horrelako ekintza gehiago egin ahal izatea dute guztiek buruan.


Xabier Sagardoi Iruñeko espetxera ekarri dute | Politika | Berria\nXabier Sagardoi Iruñeko espetxera ekarri dute\nSoriako espetxetik (Espainia) Iruñekora eraman dute preso barañaindarra. Otsailean, hirugarren gradua eman zioten.\nXabier Sagardoi, artxiboko irudi batean. Idoia Zabaleta/Foku\nEtxerat elkarteak jakinarazi duenez, Iruñeko espetxean da Xabier Sagardoi Lana euskal presoa (EPPK). 2013ko irailean sartu zuten preso, eta sei urteko zigorra ari da betetzen. 2017ko urrian bete zituen hiru laurdenak.\nJoan den hilean, hirugarren gradua eman zioten Espainiako Espetxeetako Instituzioek EPPK-ko kideari. Sagardoi Soriako espetxean zegoen. Kartzela horretako Tratamendu Batzordeak hirugarren gradua ematea proposatu zuen, Espetxe Araudiko baldintzak betetzen dituela esanda. Halaber, familiarengandik gertueneko kartzela batera eramatea. Proposamenak ontzat jo zituzten Espetxeetako Instituzioek.


Sanferminetako kartel eta programaren azal lehiaketak deitu ditu Lesakako Udalak - Bortziriak - 2019-03-13 - Erran.eus\nTtipi-Ttapa 2019-03-13 19:00\nSanferminetako kartel eta programaren portada lehiaketarako lanak aurkez daitezke dagoeneko.\nAzalen neurria 210x297 mmkoa izanen da osotara eta kartelena 420x594 mmkoa. Derrigorrez, Lesaka 2019k0 Sanferminak agertu beharko du. Kartel nahiz azal lehiaketen irabazleek 250 euroko saria eramanen dute. Kartela argitaratu eginen da eta azaleko lehen saria programaren aitzineko azalean joanen da.\nBertze aldetik, gibeleko azala aukeratzeko, Lesakako ikastetxetan ikasten ari diren 6 urtetik 12ra bitarteko haurrei zuzendutako portada lehiaketa ere deitu du Udalak. Hauen lanak ere apirilaren 12rako aurkeztu beharko dira udal bulegoetan. Irabazlearendako saria, Lesakako dendetan eskolako materiala erosteko 100 euroko balioa duen taloia izanen da, eta irudia programaren gibeleko azalean argitaratua ikustea, noski.\nErakusketa apirilaren 18tik 28ra\nAurkezten diren lan guztiekin erakusketa bat osatuko da Beheko Plaza 5eko Kultura eta Turismo bulegoan apirilaren 18tik 28ra (biak barne). Azken urteetako ohiturari eutsiz, herri bozketak erabakiko du lehiaketa. Horretarako, erakusketak irauten duen bitartean, bertan, bozka emateko aukera izanen dute Lesakan jaioak edo bertan erroldatuak direnak.


PSE GIPUZKOA: Berriak: Aritz Alcainek Berrobiko zinegotzi kargua hartu du gaur osoko bilkuran\nAritz Alcain, nuevo concejal de Berrobi\nGaur eguerdian Berrobiko Udaleko zinegotzi kargua bere gain hartu du Aritz Alcainek, Miren Lorea Lanak arrazoi pertsonalengatik uko egin ondoren. Ohar baten bidez, David de Miguelek, Berrobiko alkateak, ongietorria eman dio zinegotzi berriari, eta bere konpromisoa eta lankidetza eskertu ditu.\nBestalde, Alcainek ziurtatu du lan egingo duela eta bere ezagutza emango diola bere erantzukizun berriari. Aitortu du erronka garrantzitsua dela, aldez aurretik zinegotzi gisa eskarmenturik ez duelako, baina adierazi du bere esperientzia profesionala lagungarria izan daitekeela Covid-19aren pandemiaren ondorioz bizitzea egokitu zaigun denbora zail hauei aurre egiteko. Beraz, Berrobirako proiektu sozialistarekin konprometituta eta ilusioz hartu du bere gain zinegotzigoak.\nAritz Alcain Andoaingoa da, 1985eko urriaren 12an jaioa. Eraikuntza-proiektuen garapen eta aplikazioko goi-mailako teknikaria da, eta mekanizazio bidezko produkzioko goi-mailako teknikaria. 2009tik 2021era arte marketin arduradun eta lizitazio publikoetako teknikari gisa egin du lan bere ibilbide profesionala mugikortasunaren eta ingeniaritzaren sektoreko multinazional batean, eta egun Arartekoaren bulegoetan egiten du lan. Euskalduna da.


Bertsularitza | Seaska\nBertsularien Lagunak elkartea eta Seaskak elkarlanean bertsotan ikasteko saioak ikastola guzietan antolatzen dituzte. Urtean zehar, bertsularitza irakasleek ikastetxeetako hirugarren zikloko mailako ikasle taldeak hartzen dituzte, haurrek bertsoa deskubritzeko eta maitatzeko parada ukan dezaten.\nBertso kurtsoetan, ikasleek hizkuntzarekin jostatzen ikasten dute : gozatuz, euskararen hiztegia, errimak, errran zaharrak... lantzen dituzte. Helburuak progresiboak dira eta zailtasun mailakatua duten jokoak edota ariketak egiten dira. Gainera, prest senditzen delarik, haur bakoitzak bere ikasgelako kideen parean inprobisatzen ahal du eta horrek bere baitako autoestima eta konfiantza hartzeko tresna ederra da.\nAzken bertsularitza kurtsoan «Bertsulariak Ikastoletarat» ekimena ere antolatzen da. Bertsu eskoletan ari diren gazteek parte hartzen dute bertsu saioan eta Ikastolako haurrak dira ikusleak.\nBi helburu nagusi ditu ekimen honek:\nbertsu eskoletan ari diren haurrak bertsutan trebatzea.\nIkastoletan bertsularitza ikastaroak egin dituzten haurrei bertsu saio bat ikusteko aukera ematea.\nAnitzetan bertsulariek izanen dituzten ariketak ikastolako ikasleekin prestatzen dituzte saioa hurbilagotik bizi dezaten, eta beraien ariketak bertsulariek nola burutzen dituzten ikus dezaten. Horrek bat batekotasunaren kontzeptua barneratzen laguntzen die ikasleei. Batzuetan ere, ikastola guzia biltzeko ahalegina egiten dute ikastoletako irakasleek bertsu saioaz ikastaroa ukan ez duten haur ttikiagoek ere goza dezaten.\nProbatu ez duenak eztaki zer den hau!


Kamasutra ezagutzen: “Hagatxoaren jarrera” | Eingo al deu?\nKamasutra ezagutzen: “Hagatxoaren jarrera”\nMutila belauniko jarri behar da. Neskak, gorantz begira etzanda, hankak altxatu eta mutilaren sorbaldan jarri behar du horietako bat, bestea, berriz, mutilak eutsiko dio bere ezkerreko besoarekin. Beste eskuarekin bere bikotearen ipurdia altxatuko du mutilak.\nPlazerra areagotzeko, neskak izterrak itxi behar ditu eta bitartean mutilak sarketa sakonak sarketa suabegoekin tartekatu behar ditu.\nBesta aukera bat, emakumearen ipurdi azpian kuxinak jartzea litzateke.\n-Jarrera originala eta oso kitzikagarria da.\n-Pelbisa errez mugitu daiteke eta sarketa indartsua da.\nJarrera nahiko atletikoa da eta fisikoki ongi egotea eskatzen du.\nKategoria Kamasutra, etiketak jarrera, Kamasutra, postura, 16 martxoa, 2010 egilea Alaitz Artozabal.\n← Mutila goian ala behean? Hemen duzue Olatzen erantzuna “Birjintasuna galdu nahi dut, baina ezin dut. Sarketa ezinezkoa egiten zait” →\n1 thought on “Kamasutra ezagutzen: “Hagatxoaren jarrera””\nAntton 13:02 17 martxoa, 2010\nJoe, oso ona, probatu beharko…zorionak blog-arengatik, benetan. Honako hauek ere proposamen sexual berria dakarte euskalerrira, lagun batek gomendatu dizkit, ez daude burutik sano…baina barre ederrak bota ditut.


Gau Beltza edo Arimen Gauaren ospakizuna mintzagai Baionan | Euskal Herria | KAZETA\n2020 IRA. 02 - 13:55h\nGau Beltza edo Arimen Gauaren ospakizuna mintzagai Baionan\nUdako Euskal Unibertsitateak (UEU) antolatzen dituen ikastaroen baitan, irailaren 4an mintzaldia iraganen da Eusko Ikaskuntzak Baionan duen egoitzan. Domu Santu egunaren karietara egin izan diren errituei buruzko baliabideak eskainiko dituzte Euskaltzaleen Topagunearen lankidetzan.\nOiartzunen bezala, hainbat herritan Gau Beltza berreskuratzen ari dira. © DR\nGlobalizazioaren testuinguruan, urriaren 31ko gauean Halloween ospakizuna hedatzen joan da Euskal Herrian ere, bereziki haur eta gaztetxoen artean arrakasta izan duelarik. Halere, azken urteetan Euskal Herriko hainbat txokotan beste ikuspegi batekin Gau beltza edo Arimen Gaua gisa ospatzen ari da Domu Santuko eguna.\n“Gau Beltza (Arimen Gaua), zer da ospatzen duguna?”, galdera hori argituko dute irailaren 4an Baionan, Udako Euskal Unibertsitatearen ikastaroen barnean antolatu mintzaldian. Hitzordua arratsaldeko 18.00etan emana da, Eusko Ikaskuntzak eta Eusko Diasporak Jaureguiberry karrikako 51. zenbakian duten bulegoan.\nEuskaltzaleen Topagunearekin elkarlanean, ospakizuna herrietan antolatu nahi duen ororentzat baliabideak proposatuko dituzte. Horretarako, esperientzia ezberdinak kontuan hartzeaz gain, 2018an Jaime Altuna Ramirezek eta Josu Ozaita Azpirozek argitaraturiko “Itzalitako kalabazen berpiztea” ikerlan etnografikoa hartuko dute oinarritzat. Lan horretan urriaren 31ko arratsean haurren bizipen eta gogoetak bildu zituzten egileek, eta baita helduen haurtzaroko kontakizunak ere.\nHalloween ospakizuna gurera heldu aitzin, Europan eta baita Euskal Herrian ere egun horren itzulian erritu ezberdinak egin izan dira. Kuiak hustu, aurpegi itxura eman eta bide bazterretan argiztaturik ezartzen zireneko kontakizunetan oinarritzen dira.\nBestalde, egun berean euskal kantu ondarearen transmisioa ardatz izanen duen ikastarorako plazak beterik dira. Alta, “hizkuntza nahasmenduen azterketa eta esku-hartzea euskaldunengan, ikerketa eta arlo klinikoen ikuspegitik” izeneko saiorako lekuak badira oraindik. IKER ikerketa zentroan izanen da, 9.00etatik 18.00etara. Aurkezpenean azaltzen denez, “hizkuntzalaritza klinikoa ez da garatua izan. Oso datu gutxi bildu dira ‘hizkuntza nahasmenduez eta hizkuntza patologien sintomez’ euskaraz”. Hori dela eta, azken urteetan lan batzuk agertzen ari direnez, lan horretan diharduten aktoreak bildu nahi dituzte, hizkuntzalaritza klinikoko lehen topaketa bilakatzeko. Jardunaldia UEU eta IKER zentroaren artean antolatu dute.


Entrenamendu pisua galtzea - Black Latte\nMuskulu-potentzia jartzen slim figura. Eder bat sortzeko bolumena, ez da nahikoa jarraitu dieta eta ez jan ondoren, sei. Horretarako, ezinbestekoa da prestakuntza pisua galtzea. Gainera, jakin behar duzu nola pisua galtzen ariketa.\nAriketa programa pisua galtzea barne indarra, kardio eta ariketa aerobikoa. Integral bat elementu programa masajeak, erlaxazioa eta saunak.\nArau orokorrak pisu galera programak dira: behar duzu, ihardun, aldian-aldian, ur asko edan klase zehar, jan eta behar bezala betetzen dieta ziurtatu handitzeko tentsioa ariketak zehar, atseden hartzeko, berriz, zutik eta minutu bat baino gutxiago.\nGizonen eta emakumeen arteko bat dago fisiologiko aldea eragiten duen pisua galtzea. Ariketa programa pisua galtzea gizon horiek desberdinak emakumeak:\nGantz bat du, babes-funtzioa. Gordetzen du emakume ez bakarrik hipotermia, baina, gainera, eskasia janaria. Eza substantzia da oso contraindicated duten bizitza ematen. Beraz, natura bera egin du emakume gehiago zaurgarria "elikagaien hornidura";\nOdol emakume asko gehiago duten entzimak sustatzeko eraketa gantz zelulak gizonek baino;\nBaita gainerako pertsona gastatzen energia. Baliabide gehien gastatu dira mantentze-muskuluak. Emakumeen muskulu txikiagoa da,% 30 baino gizon hori. Gainerako At, emakumeen pasatzeko kaloria gutxiago.\nKonplexutasuna eraikitzeko muskulu emakumeen dutela eza gizonezkoen hormona (presente baizik eta dosi txikietan). Hormona hau babesten gihar ariketa zehar. Zer klase zehar emakumeen partzialki erre ez bakarrik gantz, baina, halaber, muskuluak.\nBaina horrek ez du esan nahi emakumeak amore eman dezake justifikatzen zeure burua fisiologia. Informazioa behar da berarekin lan. Jakitea, bere ezaugarriak, posible da eraikitzeko estrategia bat pisua galdu. Adibidez, gauza jakina da hori prozesuak gantz erretzearen alboratzen ondoren, hogeita hamar minutu indarra prestakuntza edo exekutatzen. Emakume bat ordezkatu ahal izango exekutatzen beste edozein kirol aktiboa: tenis, saskibaloia, boleibola. Hasteko ezagutzeko dagoen eremuetan:\nYoga oinarritzen da estatikoa eta dinamikoa ariketak. Hartzen du oinarri gisa, hainbat luzatze teknikak eta ahula muskulu hazkundea sustatzen. Egokian landu yoga oporrak oinarrizko prestakuntza pisua galtzea. Luzatzen muskuluak atzeratu agerpena muskulu soreness disolbatzen eta harmonizes metabolismoa.\nDantza askoz hurbilago dago martxan eta ariketak zein laguntza pisua galtzen. Barietate daude zamak. Eman eragina denean, honako dieta osasuntsu bat.\nEntrenamendu antzekoa da dantza. Du zurrun baten egitura eta erritmo mugimenduak. Egokia pertsona batekin kardiobaskularrak sistema osasuntsu.\nGimnasioa sustatzen aktiboa murriztea bolumena gantz ehun eta muskulu hazkundea. Gogoratu, batez besteko pisua galtzen erdi kilo astean gimnasioa oso ona da emaitza. Gantz pisatzen baino gutxiago muskulu. Delako dugunean ponpa muskuluak, handitu dugu, bere masa, erretzearen gantz murriztu. Oreka bat edo bi kilo bat da, oso emaitza ona da.\nKlaseak etxean dira aukera ona pisu galera. Hasiera txatarra ibilgailuen da askotan nahikoa aurre erdi mailako obesitatea.\nZenbatekoa ariketak oso menpeko zure kirol iraganeko eta gaur egungo egoera. Da conditionally ahalik eta zatitzea sartu:\nDutenek ez dute esperientzia kirolak;\nDutenek jokatu kirol, baina ez gimnasioa joan;\nEmakume eta gizon handi bat egin hautsi eta izan duten esperientzia gimnasioan.\nDutenek ez dute esperientzia, garrantzitsua da zeure burua prestatzeko ikusleei. Bi aste lehenago joan gimnasioa hasteko prestatzea etxean. Ez hasiera ariketa 30 minutu erritmo motela lehen astean. Gozatu ariketa, imajinatu nola zure muskuluak hazten, polita da sentitzen duzun hori garatzen ari dira. Bigarren astean zabaltzeko ikasgaia 60 minutu, erritmoa batez bestekoa egin. Edukia prestakuntza programa bat hartu ahal atalean, etxean ariketak, hau da, besterik ez dago azpitik. Ondoren, prestaketa, gimnasioa joan, galdetu entrenatzaile bat idatzi behar duzu, programa bat eta esango buruzko ikuspegi, ezartzen du, eta beste terminologia.\nGainerako bi taldeak berehala joan gimnasioa. Erregularra estresa eta gainerako garrantzitsua da muskulu hazkundea. Klasiko hezurdura edozein programa pisu galera bat bezala, gisa deskribatu taula "kargatu Modua"\n3 egun 4 egun 5 egun 6 egun\nNolako estresa (prestakuntza)\nKardio Boterea Gainerako, masaje, beroa tub, edo sauna Boterea Irteera guztiak\nMuskulu hazkunde, gorputzaren beharrak aldi bat berreskuratzeko, baita eguneroko entrenamenduak, gimnasioa, batez ere emakumeek, ez da eraginkorrena ideia.\nEntrenamendu pisua galtzea sorta bat, besteak ariketak zuzenduta erretzearen gantz. Prozesua erretzearen gantz handitu, denean, bat egin ondoren, power tentsio gehitu karga. Indarra prestakuntza prozesua hasteko kendu koipea irauten duen amaitu ondoren kargatu. Ariketa hau eragiten gorputza gantz zehar kargatzeko eta taupadak gainetik ehun edo ehun eta hogei minutu bakoitzeko beats. Kardio hobetzen eragina, ondoren delako boterea erabiltzen da.\nLasaigarria eta berotze prozedura beharrezkoa da ordena "jazarpen-esnea" — laguntza gorputzaren desegitea azido biceps eta murrizteko atzeratu agerpena muskulu soreness berreskuratu ehun.\nEtxean beharrezko prestakuntza programa pisua galtzea. Zuen itxura eskema bat. Trikimailu gure burua oso handia da. Gaitasuna du ahaztu, eta tranparik. Hori lortzeko, eseri behera, eta kalkulatu zamak aste aurretik, grabatu eta jarraitu da. Dago, nahiz buruzko parabola bat zer izan behar dugu beren errege/Erregina eta funtzionario bat. Bezala baimendutako pertsona idazten ari gara programa zeure burua, funtzionario gisa bere burua – egiten dira.\nEntrenamendu pisua galtzea, besteak beste, bat berotzeko, pisua prestakuntza, kardio karga. Hala nola, sekuentzia beharrezkoa da bidea, pisu-galera.\nElastikoa beheko eta lerdena hankak. Hasierako posizioa oinak sorbalda zabalera gain, gorputza zutik. Squat, beraz, zure izterrak solairuan paralelo edo nahi duzun bezala eseri ikusezin bat aulki. Jarraitu jarrera. Bada, zaila da eskuak, jarri ahal izango duzu zure oinak on. Ez bada, eskuz esku, edo haren aurrean. Posizio honetan, izoztu bi edo hiru minutu.\nSquats. Oinak sorbalda zabalera gain. Atzera leuna da. Belaunak ez haratago joan zure behatzak. Arnasa hartu lasai. Eragina handitu egiten da, noiz squat pisuak eskuetan: dumbbells, botilako ura.\nErasoak. Stand eta egin handi bat, hala nola step aurrera, hanka hori da aurrean, egin angelu bat laurogeita hamar gradu belauna. Tren hanka bakoitzean, banan-banan. Hartu ondasunak eskuan, bizkortu egin dezakezu ariketa – karga mantendu egingo karga, baina murriztu egingo da, errepikapen kopurua.\nEtzan zure bizkarrean. Eskuak batera gorputza. Hankak okertu belaunak, oinak jarri solairuan eta altxatu pelbisa. Egiten hogei edo hogeita hamar horiek igotzen.\nBat slim waistline. Lie behera Mat. Eskuak azpian ezkutatuta txikiagoa itzuli edo ipurmasailean. Goratu zure hankak zuzen sortu da, beraz, gorputza sortu dute bat angelu laurogeita hamar gradu.\nGoratzeko, bai zuzen hankak angelu bat berrogeita bost gradu, izoztuta. Esku zure burua atzean. Burua itxura bere oinak at. Mantenduz zure oinak pisua, hasteko, ezkerreko hanka ekarri ezkerreko ukondoa. Lizentziatu ondoren zure ezkerreko aldean, joan eskuinera. Denbora honetan guztian hanka ez da lanean ari izan planteatu posizioa. Ondoren, jarraitu ariketa, baina orain, ezker hanka konpromisoa da zure eskuineko ukondoa. Era berean, zure eskuineko oina.\n"Liburua" — ariketak goiko eta beheko sakatu aldi berean. Itzuli da ongi sakatzen solairuan. Aldi berean, goratzeko zuzen hankak eta enborra, konektatzen saiatzen horiek bezala, liburua itxi. Hankak eta enborra bezala, orri, hip joint, hardcover liburua.\nGezurra Mat sabela gora. Besoak eta hankak gora bata bestearen paralelo. Alde batetik itxura letra "C". Oinak lo estatiko jarrera hori. Eskuak saiatu iristeko behatzak oinak. Zaildu ariketa izan nahi duten linger segundo batzuk posizioa denean blade da askatuta Mat.\nDeskargatu eskuak eta bularra. Ariketa pisu galera eskuak behar hasiko da beti, bultza-UPS. Errazteko push-up da posible. Hau lortu behar duzu zure behatzak eta zure belaunak.\nPrestatu bi ur botila edo dumbbells. Atzera behera tinko Mat. Eskuak egin letra "T", tira, angelu bat, laurogeita hamar gradu, utzi lurrean etzanda. Hartu pisua eta altxa nire eskuak\nUtzi botila itxi batean by. Atxikitzen gorputzaren posizioa, eta esku-aldaketa. Eskuak gora, jarraipen gisa enborra. Luma lurrean etzanda. Hartu pisuak eta altxa nire eskuak.\nEseri, eskuak tolestuta otoitz-jarrera aurrean. Bultza palmondoak palma. Behar duzu sentitzen tentsioa muskuluak, bularrean eta eskuak. Jarrai elektrizitate estatikoa bi edo hiru minutu.\nAtzera egiteko.Enborra solairuan paralelo, luzatu aurrera, oinak perpendikularra solairuan. Eskuak behera. Eskuetan dumbbells. Goratu eskuak gora sorbaldak harrapatu enborra.\nTummy solairuan, gezurra, erlaxatu. Konpondu oinak, ohe azpian edo beste objektu astunak. Eskuak atzean burua, aurpegia eta bisak. Altxatzen enborra sortu. Ziurtatu zure ipurmasailak eta hankak lasaitu ziren. Saiatu igotzeko gorputzaren bidez itzuli. Motion motela eta leuna gabe, jerks.\nBuruzko planteamendu eta zenbatekoa\nOptimoa aurkitu errepikapen kopurua zeure burua garaitu da gakoa gantz. Ahula karga ez du emaitza gehiegizko sor ditzake osasun-arazoak. Jakin behar duzu nola pisua galtzen ariketa. Asko ariketak, zehaztu kopurua errepikapen bakoitzean ariketa zaila da. Ez dago printzipio bat egiteko karga bat ondoeza. Azpian bigarren errenta posible da egin behar, hiru-lau ikuspegi, murrizteko errepikapen kopurua. Eten multzoen artean egon behar baino gutxiago hirurogei segundotan.\nTubs eta saunak\nOrdena muskuluak erlaxatu ondoren entrenamendu bat gomendatzen bainuak eta saunak. Ez baduzu nahi, hala nola, prozedurak, ondoren, gutxienez, hartu beroa bainu itsasoko gatza. Sauna laguntzen azkartzeko guztiak gorputzaren prozesuak, barne metabolismoa eta metabolismoa. Azelerazioa metabolismoa eragiten gantz grabatzeko. Prozesu honetan laguntzen kentzeko gehiegizko pisua. Batera dieta egoki bat sauna laguntzen pisua galtzen. Sinbiosi ariketa, bainu eta sauna bizkortzen murriztea.\nPrestakuntza da estuki lotuta gorputzaren zainketa eta erlaxazioa. Izatea erabaki jorratzen, lo egin behar duzu bideratuta erregulartasuna. Gabe sistematikoa hurbilketa saioak, ez da ezer aldatu gorputzean. Jarduera fisikoa egiteko pisua galtzea oso antzekoa da sortzeko prozesua bera. Forja edo moldura buztin da batzuetan lan. Baina, ondoren, "amaitu ondasunak" gozatu ahal izango da eta inspiratu da.


Adarra, Donostialdeko altxorra | Bidaiak | Naiz\n2020 ABEN. 28 - 16:47h\nIkupegi ederra dauka, hasi Jaizkibel eta Lapurdiko kostaldean, Iparla, Saioa, Beriain eta Aralar Nafarroan, Aizkorri, Hernio eta Izarraitz Gipuzkoan, eta Bizkaiko itsasalderaino. Gune arkeologiko eta mitologiko aberatsa da, gainera, Adarrako ingurunea.\nAdarra, edo Adarramendi Euskal Herriko mendi ezagunenetakoa da. Donostialdeko garaienetakoa, 819 metrokoa, eta erraz igotzekoa egun erdiko osteratxoan. Gorputza zigortu osterako badira erretegi pare bat, gorputzari buelta ematen laguntzeko, eta horrek jende asko erakartzen du Urnietako mendi horretara. Euskal Herrian jende gehien ibiltzen denetako bat da, eta Urteberri egunean milaka lagun bertaratuko dira.\nErreportaje honek kazetaritzaren arau oinarrizkoenak bazter uzten ditu. Adarramendi hitz hauek elkartu dituen kazetariaren herrian dago, Urnietan, eta ezinezkoa da kontakizunaren objektibotasuna mantentzea. Mendi kuttuna baita, Urnieta eta inguruko herrietako jende askorentzat. Donostialdekoa ere bai, eskualde biztanletsu horretatik ehunka lagun bertaratzen baitira 819 metroko mendi horretara, naturaz gozatzera.\nAntzeko garaiera dute Aiako Harriko hiru tontorrek, baina haiek zailtasun teknikoa dute, mendizale soila urruntzen dutenak. Adarrak ez dauka batere zailtasun teknikorik. Izerdia suelto botatzen da bide zuzenena erabiliz gero, 20-25 minutuko malda tentea, baina gailurra eroso iristen da.\nMendizaleari Adarra mendia zergatik aukeratzen duen galdetuz gero, bi arrazoi emango lituzke: bere etxetik autoz gertu dagoela, eta bigarrena, ahalegin fisikoa egin ondoren gorputza bere onera bueltatzeko erretegi edo jatetxe pare bat daudela esku-eskura. Besabi, autoa uzten den tokian, eta Adarra, Urnietako Xoxoka auzoan.\nBi erretegi horiek esponentzialki biderkatzen dute jendearen etorrera, zeren nork ez du gustuko bizpahiru orduko jarduera fisikoaren ostean edariren bat hartzea, pintxo edo ogitarteko goxo batek lagunduta? Bada, Adarrak hori eskaintzen du, eta beste mendi ezagun askok ez. Joan zaitezke Adarrara egunik petralenean ere, eguraldi kontutan, eta orduan ere jendea topatuko duzu han edo hemen. Zer esanik ez, eguraldi oneko egunetan. Ehunka lagun bertaratzen dira asteburuero Adarra aldera, milaka ez direnean.\nTxangoa erosoa izateak ere asko laguntzen du. Autoa Besabin utziz gero (aparkatzeko arauak errespetatu, azkenaldian Ertzaintzak isunak jarri ditu), bi ordu eskasean Adarramendiko joan-etorria egin daiteke. Baina merezi du lasaixeago joan, eta mendi dotore honek bere baitan gordetzen dituen hainbat txoko eta altxor ezagutzea ere. Txango honetan Etenetako aztarnategi arkeologikoei buruz, Mantelekoaterpeaz edota Sansonarri harritzarraren kondaira mitologikoaz ere mintzatuko gara, hiru orduko txango erosoan.\nBesabi 300 metro pasatxora dago. Urnietako Udalak mapak eta aukera ezberdinak erakusten dituzten atseden gunea atondu zuen ez aspaldi, eta seinaleztapena ere oso argia da; galtzeko batere arriskurik ez dago eguraldi argia bada. Marizulo baserriko bidea eskuinera utzita Montefrio nekazaritza-turismo etxerantz egingo dugu, asfaltatutako bide maldatsuan. Etxe zuri handi bat da, garbi ikusten da. Izenaren jatorriaz ez dago ziurtasun handirik, baina izenak berak erakusten du zein izan litekeen bere esanahia. Montefrion hasten da mendiko bidea, ataka bat zeharkatuta.\nPagoak azkar irabazten dio terrenoa pinuari.\nAranbegi errekastora bidean, pago sendoak daude, hostoz biluziak dagoeneko, azaroa epel antzean joan bazen ere. Aranbegi errekastoan bi bide daude aukeran: mendebaldera, Manteleko aterpe eta zabalera doana, Adarra ezkerraldetik igotzeko. Besteak Belabietako gainera garamatza (520 metro), eta han bigarren aukeraketa egin beharko dugu: zuzen-zuzen igo hauspoa dezente behartuz, edo eskuinera egin, Eteneta gune arkeologiko aldera (urnietarrek “Adarrako zabala” ere esaten diote).\nAdarramendik harritu egingo du bisitaria, oso mendi urtsua delako. Lehorte luzeenen ondoren ere, Adarran beti dago putzua, hezetasuna. Hamarkada batzuk atzera prospekzio batzuk egin ziren, lur azpian zer zegoen jakite aldera, eta ur putzu handia omen dago. Horrek garoa libre hedatzea dakar Adarrako maldetan (‘iñistorra’ bertakoen euskaran). Andoaingo Euskalduna Mendi Taldeak Etenetatik gertu atondutako Lekaio iturrian ere beti ur txorrota topatuko du mendizaleak.\nBurdin Aroko cromlech-ak\nEteneta toki magikoa da, gure arbasoak lurperatu zituzten txokoa. 700 metro pasatxora dago, Adarra iparekialdera duela, eta Onddo Andoaingo mendia hegomendebaldera... Historiaurreko gune arkeologiko aberatsa dago bertan, Burdin Arokoa, hain zuzen ere. Bi cromlech eta menhir bat ditu, eta hori oso deigarria da, bi metro eta erdikoa, ia-ia. Han aritzen dira bazkan mendigune honetan oso ohikoak diren betizuak, behi gorri basatiak. Ohituta daude jendearen presentziarekin, baina txekorrak gertu badaude kontuz ibili behar da. Etxera susto ederra hartuta bueltatu diren kasu batzuk badaude, betizuak, bere lengoaian, mendizaleari berea sentitzen duen eremutik alde egiteko gonbidapena egin ondoren.\nEtenetatik 10 minututan iritsiko gara Adarramendira. Komeni, eskuin ertzetik igotzea, Arano, Kantauri itsasoa ikusten den Nafarroako herri bakarra, ikusteko, Tximistako Hegitik. 819 metroko tontorrean bada lasai gozatzeko aukera. Izango dira bista hobeak dituzten mendi bakan batzuk, baina Adarrakoa ere oso aberatsa da. Ez baitu mendi garaiagorik gertu. Mandoegi gertuen, 10 bat kilometrora, Goizuetako lurretan (Nafarroa). Jaizkibel, Lapurdiko kostaldea, Aiako Harriak eta Larhun ikusten dira iparrera, ekialdera Auza, Mendaur eta Saioa, eta eguratsa garbi-garbia denean, Orhiren silueta ere bai. Hegora Beriain eta Aralar ageri dira, hatzekin ukitzeko moduan, eta mendebaldera AratzAizkorri, Anboto, Hernio eta Izarraitz, Orio eta Deba arteko kostaldeaz gain.\nSansonarri harriaren kondaira\nAdarrako txangoa ez da gailurrarekin bukatzen. Jaitsiera Manteleko lepotik egingo dugu, Aballarri haitzera bidean, beti ipar-ekialderantz. Ordu laurden eskasean ikusiko dugu Manteleko aterpea, Urnietako Udalak eraikitako aterpea, atseden gune ederrean. Aterpea librea da, eta nahi duenak erabil dezake. Handik pauso batzuk atzera egin eta Aballari inguratuko dugu, Aranbegi errekastora jaitsi ordez, Mantele aterpe gainean dagoen formazio geologiko bati erreparatzeko: Sansonarri.\nArkaitz ikaragarria da, bost bat metro altueraz eta zabaleraz, eta 10-12 metro luzeraz, hantxe, bakar-bakarrik naturak jarria. Kondairak dioenez, Sanson indartsua Buruntzan bizi zen, Urnieta, LasarteOria eta Andoaingo mendian. Aranoko festetako hotsek asaldatuta, harri handi bat hartu, eta habaila batekin Aranoraino bota nahi izan omen zuen, jendea isil zedin. Jaurtiketan irrist egin zuen, baina, eta harritzarra gaur dagoen tokian geratu zen, Aranotik oso urrun. Euskal mitologiaren kontuak!\nSansonarritik Arlegorko zabala gertu dago, 10 minutura, Aballarriko ipar hormaren azpitik pasata. Handik Donostialdeko bista zoragarria agertuko zaigu, dagoeneko eguneko azken argi izpiekin. Malda belartsu batean barrena Antsoko Etxolara iritsi, pista bat hartu eta azkar Montefrio baserrira iritsiko gara, asfaltatutako pistan barrena Besabiraino jaitsi eta txangoa bukatutzat emateko.


[Kafe Aleak] Maite Arroitajauregik Underribi • ZUZEU\n[Kafe Aleak] Maite Arroitajauregik Underribi –\n“The Illusions, Orgasmictoothpicks, Beti Mugan, Dut” (Basati diskak, 1994)\nZergatik Underribi? Aitzakia bat besterik ez, bizitzako garai jakin bat gogora ekartzeko. Gaur arratsaldean, azken trasteak ekarri ditut, orain bi urtera arte bizi izan nintzen etxe hartatik: diskoak, partiturak, liburu batzuk eta beste ezer baino txukunago gordetako kaseteak… ia denak grabatuak, noski. Hortxe dago Underribi.\nKaseteak berak zekarren kartoiaren gainean tamaina bereko folioa mozten nuen, koloreztatu (psikodelikoegi oraingo begietara) eta, beltzez beti, taldearen izen eta abestien izenburuak idazten nituen, asmatutako tipografia zaindu baino zainduagoz. Kasetera bihurtutako disko haietako asko nire gelakide zen Oskar Moralesek pasatzen zizkidan, 1994-1995 ikasturtean:\n– UBI/COU, letretako gela (matematikekin batera, zoritxarrez ez zen letras puras taldea atera).\n– 3 mutil gelan, azken ilaran, haietako 2 musikazale amorratuak, azken aurreko ilaran bi, Lorea eta ni.\n– 18 urte, dena lehen aldiz edo azken aldiz bizitzeko grina.\nOrdura arte, anaiak eta ahizpak entzuten zutena entzuten nuen: Hertzainak, Kortatu eta Negu, Silvio, Bob Marley, Augustus Pablo, Enya (<</-***einnn)… Baina sasoi hartan, modu naturalean, nire kabuz hasi nintzen talde desberdinak deskubritzen, kanpokoak, baita hemengoak ere. Oso ondo gogoratzen dut, ezinbesteko eragina izan zuen Bidegurutzean irrati programak, Galder Izagirrek Euskadi Gaztea-n egiten zuenak, egunero 10etatik 11etara… klase orduetan komentatzen genituen aurreko gauean entzundakoak, astelehenetan bertako taldeak, eta asteko beste egunetan atzerrikoak… gozamena zen, egunero belarriak zabal-zabalik, bazka berriaren zain… gustuko zenbat talderen izenak entzun nituen lehen aldiz irratsaio hartan!\n18 urte, nerabezaroa… 19 urterekin bukatzen omen da, nirea ez behintzat, poliki nabil bizitza honetan nonbait. Nerabezaro, gaztaro berdin dio, jakina da, plastilina bezain moldagarriak ginela, malguak (orain ere bagara, gutxiago…), onerako eta txarrerako esponjak (gora Bob Esponja!). Talde berriak entzutean, geure nortasuna eraikiko bagenu bezala, gustuko musikariekin identifikatuta sentitzen ginen, geure buruak birsortuz, asmatuz. Harreman afektibo/emozionala eraiki genuen musikari eta fan guztiekin. Agian, lagun batek dioen moduan, berezi sentiarazten gintuen musika aukeratzen genuen,\neuskal heavy eta RRV-tik at.\nUdarak Underribin pasatzeak izango du eraginik hango taldeak horrenbeste gustatzeko…musika inguruan biltzen ziren onyarbitarrek estilo jakin bat zuten, Eibarren inork ez zeraman halako janzkera eta, gauza horiek, tontakeriak izanda ere, markatu egiten dute. Nagore Santamaria bezalakoak izan nahi genuen, marradun soineko bat ere erosi nuen, berari argazki batean ikusi ondoren, kamisetak guk geuk egiten genituen, burua gantxoz josita Elasticako nesken moduan, bigarren eskuko dendetako alkandora sixty-ak. . .mila kolorez janzten ginen, orain berriz beltz ilunez (elegantea omen da eta meheago egiten gaitu).\nBuelta gaitezen, bada, musikara. la derrigorrezkoa zait sasoi hartako disko batzuk aipatzea. . . zer sentitu nuen, zer pasatu zitzaidan burutik disko hauen lehen entzunaldietan? Pentsatze hutsarekin hunkitu egiten naiz:\n– Red Medicine – Fugazi (1995) Talde handi hau ezagutu berri, lehen diskoak digeritu behar nituen, gehiegi niretzat.\n– Say ama – Ama Say (1994) Pixies euskinglisean, zer gehiago eska niezaiokeen bizitzari? (Honen harira, ez zait ahaztuko\nOnyarbiko Hamlet taberna kanpoan zegoen Pixiesen pintada… taberna hartara sartzeko beste arrazoi bat).\n– Lehertzeko garaia – BAP!! (1994) Ez zeukan zerikusirik nire anaiak entzuten zituen BAP!!-en diskoekin, zaila egin zitzaidan\nhasieran, baina entzun ahala… maisulana.\n– Dut – Dut (1995) Eibarko polikiroldegian entzun nituen, Negurekin batera. Aitari eskatu nion diskoa, supermerkatuan erosi\ngenuen, jogurtekin batera karritoan ibili zen, lehenengo entzunaldian bateriak txunditu egin ninduen, gogoan dut\nahotsa baxu entzuten nuela ere, ez dakit zergatik. Nire talde kuttunena.\n– Bluff – El lnquilino Comunista (1995) Melodia, distortsioa, gozo eta gazia, plazer bat osotasunean.\n– Dummy – Portishead (1994) Uff! Hain zen desberdina, berria, konparaezina, bihotz-ziztada, gaurdaino.\n– Stranger Than Fiction – Bad Religion (1995) Hardcoretak ginen, old schoola, bai, baina hardcore melodikoa ere bai! Zenbat\naldiz Bad Religion eta Gorilla Bisouits Hilbehera tabernan! Jadanik bota egin dute eraikina.\n– Mellon Collie and the Infinite Sadness – Smashing Pumpkins (1995) Aurreko diskoko Disarm abestiaz gogoratzen naiz.\nSalto al vacio (1995) filmean azaltzen zen, travelling bat, Ezkerraldeko irudiekin (oker ez banago), baliabide artistiko errazegia\n– Circo luso – El Niño Gusano (1 995) Letra surrealista bezain ederrak, espainolez entzuten nuen talde bakanetako bat, aipatuko\nditudan hauekin batera.\n– Esta muy bien eso del cariño – Kiko Veneno (1995) – Dantzatzea gustuko genuelako, eta inork baino hobeto nahasten zituelako\nflamenkoa eta rocka, eta letra xelebreak egiten zituelako eta La bola de cristal-en agertzen zelako. Maite dugu Kiko! Maite dugu\nVeneno! Maite dugu Pata negra!\n– Alta fidelidad – Los Flechazos (1995) – Denongan dago mod bat.\nSasoi hartakoak dira Familyren Un soplo en el corazón eta Cancer Moonen Moor Room, gerora ezagutu ditudanak.\nOndo egon da gogoratzearen ariketa, neuk ere “gauza erabiliak ditut gehien maite…eta hitzak ere, baita hitzak ere, askok esandako\nhoriek”: “konturatu momentu hau jada pasatu dela”, “el hoy no es mañana es ahora, ¡putos!”, “aujourd’hui maintenant”.\n“…poztekoa da: aurrera baino ezin du egin batek”.\nMaite Arroitajauregi (Eibar, 1977)\nMaite Arroitajauregik Underribi Maite Arroitajauregik Underribi Maite Arroitajauregik Underribi\ndiskoak, Gomendioak, Kafe Aleak, Maite-arroitajauregi, musika, Underribi


XXXV. Antzerki Topaketak: Hau da nire ametsen kolorea — Kulturaz\nXXXV. Antzerki Topaketak: Hau da nire ametsen kolorea\nXXXV. Antzerki Topaketak: Hau da nire ametsen kolorea HAU DA NIRE AMETSEN KOLOREA hildakoeri eskainitako dantza bat da. « Egin dantza, bestela geureak egin du », zioen Pinak. Abiapuntu hori hartuta, emakume batek bizirauteko egiten du dantza. Bere oinordekotza kulturala deitzen du bizitza ospatu eta dantzatzeko. https://www.kulturaz.eus/agenda/xxxv-antzerki-topaketak-hau-da-nire-ametsen-kolorea https://www.kulturaz.eus/agenda/xxxv-antzerki-topaketak-hau-da-nire-ametsen-kolorea/@@download/image/hau_da_nire...jpg\nHAU DA NIRE AMETSEN KOLOREA hildakoeri eskainitako dantza bat da. « Egin dantza, bestela geureak egin du », zioen Pinak. Abiapuntu hori hartuta, emakume batek bizirauteko egiten du dantza. Bere oinordekotza kulturala deitzen du bizitza ospatu eta dantzatzeko.\nNoiz 2017/11/10 21:30\nBerarentzat handiegia den jaka bat, sokak eta oihalak, arbasoetatik jasotako objetuez baliatuta irauteko dantza bat abiatzen du, instintuz egindakoa, gorputzak oroitzen dituen mogimenduez. Desagertutakoen memoria bizi dadin egindako dantza euforikoa.\n« Proiektu honetan gure arbasoek guregan utzitako arrastoak xerkatu nahiko nituzke, eta ikusezinak diren trazek nola eragiten duten gure gorpuzkeran. Gordetzen al du gorputzak oinordekotza basati bat, natura eta materiarekiko sakoneko erlazio bat ? »\n• Antzezleak: Corine Cella Marine Dubois, Javier Barandiaran eta Ander Fernandez\n• Koreografia zuzendaria: Fanny Soriano\n• Dramaturgia: Oier Guillan\n• Eszenografia: Laurent Gauthier et Marine Dubois\n• Musika/ soinu giroa / argiak: Ander Fernandez\n• Idazketan laguntzaile: Paola Rizza


Fritosek 20 urteko lehen telebistako iragarkia estreinatzen du, Thomas Rhett country musika izarrarekin. Potatoes News\nMoskutik gertu dauden patata-ekoizleen errendimendu-erregistroen estrategia - Roman Karpunin\nFritosek 20 urteren buruan telebistako lehen iragarkia estreinatzen du, Thomas Rhett country musika izarrarekin\nin Berriak, Market\nFritos, Frito-Lay-ko arto txip polifazetikoa eta "Down for Everything"-ak, 20 urtetan telebistako lehen iragarkia kaleratzen du eta Thomas Rhett-k batera dator.\n2021eko Academy of Country Music® Urteko Gizonezko Artista, Thomas Rhett arto txip marka enblematikoarekin bat egiten du, ikusleak bidaia dibertigarri eta erraz batera eramango dituena, ona eta egia den guztiaren poza erakusten duena, eta "Denetik behera" izatea. dena da.\nOtsailaren 28an nazio mailan emititzen hasi zen Fritos markako "Down for Everything" telebista-iragarki berriak Thomas Rhett eta lagunak biltzen ditu gehien inporta duten gauzekiko konexioaren irudia margotzen duten bineta sorta batean: familia, lagunak eta komunitatea.\nFritoak | Down for EverythingViewers-ek Fritos markako hainbat zapore ikusten ditu iragarkian zehar lagunaren gisan askaria Flavour Twists Honey BBQ, Chili Cheese, Scoops! eta Original bezalako gogokoenetan, gai alaiez broma egiten ari den bitartean: errepideak edo autobideak, Labrador Retrievers edo Poodles, akzio-filmak edo komedia erromantikoak, epelak edo pikanteak, eta baita rock edo country musika ere.\nOndo sentitzeko eszenekin, "Down for Everything" iragarkiak tradizioan ardaztuta eta benetan garrantzitsua denarekin lotuta mantentzen den mezu bizigarri bat ematen du. Lekuak hori gogorarazten die kontsumitzaileei, denetan egondako lagunak eta senideak bezala.\nFritos marka haien bizitzako parte integratua da, ia 90 urtez une gogoangarri eta betikoenetan agertuz. Mokadu bat, txip bat edo bazkariaren osagaia izan, Fritosek modu fidagarrian ematen du zutik eta zaporea eskatzen zaiona edozein dela ere.\nStacy Taffet, Frito-Lay-ko marketineko presidenteorde nagusia:\n“Fritos marka telebistara itzultzea bi hamarkadatan lehen aldiz momentu izugarria da. Fritosek berez aitortzen du belaunaldiz belaunaldi agertu den marka gisa, otorduetan edo mokadu gisa».\n“Gure familiako bileretan edo gure komunitateko ekitaldietan edozein jateko, otordu eta edozein momentutan jaisten da, eta gure sustraiekin lotura iraunkorra du. Fritos tradizio bat da. Marka-balio horiek dira Fritos den txipa stand-up bihurtzen dutenak».\n“Oso polita da 20 urtean Fritos markaren lehen iragarkiaren parte izatea. Fritos marka nire etxean oinarrizkoa izan da gogoratzen dudan denboran eta beti dago nire gogoko gauza batzuetarako, adibidez, unibertsitateko futboleko atari bat lagunekin, edo suak eta chili gauak familiarekin".\n"Nire musika ezagutzen duen edonork badaki zein nostalgikoa naizen eta zenbat baloratzen ditudan bizitzan oroitzapen bereziak sortzen laguntzen duten gauzak, beraz, 'Down for Everything' kanpaina oso dibertigarria eta naturala da niretzat".\nNPCk "atsekabetuta" hartu du USDAk PEI mahaiko patatak AEBetara bidalketak berriro hastea ahalbidetzen duelako\nEskualdeko gobernadoreak, Veniamin Kondratiev, 2022an herriak, asentamenduak eta baserriak hobetzeko planei buruz hitz egin zuen. "Hobetzea...\nErrepublikako nekazaritza-industria-multzorako estatu-laguntzarako funts federalen garapena hasi zenetik...\nMundu osoko nekazaritzari buruzko albisteak erdi harpidetu eta egunero jaso daitezke bielorrusieraz zure jarioan!...


Pasahitza ahaztu duzu? Bildumak Koldo Mitxelena Kulturuneko Liburutegia\nErakunde kudeatzailea GipuzkoaKultura\nDonostiako Postalen Funtsa bildumaren 5597 argazkiak XX. mende hasierako Donostiako egunerokotasuna gai nagusitzat dute: Belle Époque, errege-erreginen oporrak, garapen urbanistikoa… Bilduma osoa NKCR, Egiletza Eskubide Ezagunik Gabeko formula erabiliz eskuragarri dago.\nKultura Ondarearen Zuzendaritza Nagusia\nKultura Ondarearen Zuzendaritza Nagusiaren argazki artxibategia ondareko teknikariek eta beste kolaboratzaile batzuek sortutako informazio dokumentala eta grafikoa jasotzen du, Gipuzkoako ondare artistiko, arkitektoniko eta arkeologikoaren zaintza kudeatzeko azken helburuarekin. Bilduma osoa CC-BY-SA baimenpean eskuragarri dago.\nErakunde kudeatzailea GureZarautz\nZarauzko egungo bizitza soziala jasotzen duten ia 2000 argazkiz osaturiko bilduma: Surf txapelketak, jaiak, jardunaldi kulturalak... GureZarautz.net gunea elikatzeko erabiltzen direlarik. Eduki gehienak CC-BY-NC-SA baimenera atxikitzen dira.\nErakunde kudeatzailea ARANZADI\n15211argazkiz osaturiko Jesús Elósegui Irazusta bilduma. Gai nagusiak etnografia eta XX. mendeko gizartea eta politika direlarik, edukiak guztiak CC-BY-SA baimenpean eskuragarri daude.\nErakunde kudeatzailea Kutxa_Fototeka\nCar Funtseko ia 2500 argazkien aukeraketa: Lasarteko auto lasterketak, XX. mende hasierako Donostiako eta Gipuzkoako gizartearen zertzeladak: Gerra Zibila, Belle Époque, gertaera sozialak... Edukiak guztiak CC-BY-SA baimenpean eskuragarri daude.\nGipuzkoako XX. mende hasierako fotoperiodismoaren adibiderik adierazgarriena. Marín Funtseko ia 2400 argazkien aukeraketa da hemen erakusten duguna: Gipuzkoako gizon-emakumeak, Gipuzkoako gizartearen zertzeladak: Gerra Zibila, gertaera sozialak... Edukiak guztiak CC-BY-SA baimenpean eskuragarri daude.\nErakunde kudeatzailea BeasaingoUdala\nBeasaingo iraganeko eta egungo ia 6000 argazki eskuragarri: Herriko baserriak, udal ordezkariak, Igartzako eremua… Edukiak guztiak CC-BY-SA baimenpean eskuragarri jarri ditugu.\nErakunde kudeatzailea ZaldibiakoUdala\nZaldibia gai nagusitzat duten argazkiak dira hemen erakusten ditugunak: Sukia Kardinalaren bisitak, udal ordezkariak, herritarrak… Edukiak guztiak CC-BY-SA baimenpean eskuragarri jarri ditugu.\nErakunde kudeatzailea UrnietakoUdala\nUrnietako herritarren argazki zaharrak, Sanmiel eta Santakruzetako argazkiak… hauek denak ia 11.000 argazkiz osaturiko bilduman eskuragarri eta gozagarri. Edukien egoera legala anitzak: CC-BY-SA, Copyright…\nErakunde kudeatzailea ZestoakoUdala\nErakunde kudeatzailea HondarribikoUdala\nAzken 50 urteetan Hondarribiko Udaleko egunerokotasun instituzionalaren isla diren argazki bildumak eskura jarri nahi ditugu: Harrerak, sari banaketak, erakundeetako arduradunak… Edukiak CC-BY-SA baimenpean eskuragarri daude.\nErakunde kudeatzailea OnatikoUdala\nJesus Mari Arzuaga eta Pedro Luis Ormazabal argazkilarien Oñati gai nagusitzat duten argazki bildumak erakusten ditugu batipat. Bildumak CC-BY-SA baimenpean eskuragarri daude. Argazkiak ikusi\nGune honetan erakusten diren edukien jatorria Andrés Arlanzón argazki bilduman oinarritzen da. Andrés Arlanzón Diario Vasco egunkariaren berriemailea izan zen Oñatin eta edukiok 50 hamarkada bukaeratik 90ko hamarkada hasierararteko gertakizun nagusiak erakusten ditu. Erabiltzaileak ikusiko dituen edukien artean honako Hauek nabarmen daitezke: Oñatiko jaia nagusiak, Artzain Txakurren Nazioarteko lehiaketa, Arantzazu Eguneko jaia, erakunde-bisitak etab..\nErakunde kudeatzailea Gipuzkoako Artxibo Orokorra\nArgazkilari eibartarraren bilduma Euskal Herriko gizarteak XX. Mendean bizi zituen aldaketen testigu paregabea dugu: Herri eta auzoak, festak... 8000 argazki baino gehigoko bilduma bere osotasunean CC-BY-SA baimen batetara atxikitzen da.\nEuskal Kulturaren adierazgarri ziren Oteiza, Chillida, Aita Barandiaran, Nestor Basterretxea, Caro Baroja eta Urbeltzen erretratuak egitearekin batera, teknika ia piktorikoa izan zen bere ezaugarririk adierazgarriena. 990 argazkiz osaturiko bilduma CC-BY-ND baimenpean eskuragarri dago.\nJuan San Martinek bere ibilbide oparoan jorratutako hamaika eremuen islada da bere bilduman erakusten diguna: Euskaltzaindiako saioak, espeleologi ikerketak, pertsonaia eibartarrak, mendi irteerak... Ekimen hauetan guztietan sustatzaile eta antolatzaile gisa ibilitakoa, sarritan partehartzaile bezala jardun zelarik. Eibarko Seme Kuttunak egindako lanaren islada grafikoa CC-BY-SA baimenpean eskuragarri erabiltzaile ororentzat jartzen dugu.\nErakunde kudeatzailea AntzuolakoUdala\nErakunde kudeatzailea Luis Mari Elosegi Aldasoro\nPolikarpo Elosegi Ansolak (Tolosa, 1870-1948) urteetan zehar ateratako argazkiez osaturiko bilduma dugu eskura Gure Gipuzkoako orrialde honetan. Bilduma 1066 argazkiz osatua dago, denak txuri-beltzean eta 1875 y 1942. urteen artean ateratakoak.\nBalio historiko handiko argazkiak aurki ditzakegu, honako gaiak islatzen dituztenak, besteak beste: argazki etnografikoak, Elosegi Ansola familia, Elosegi Irazusta familia, Gipuzkoako eskiaren aitzindariak, Tolosako argazki zaharrak etab...\nLuis Mari Elosegi Aldasoro, Polikarpo Elosegiren biloba dugu eta Gure Gipuzkoako erabiltzailearen esku jartzen du bi sailetan banaturiko argazki bilduma hau. Lehena, Hondarribiko baserriez osaturiko bilduma da. Udalerri honetako baserriei 1965. urtean ateratako argazkiekin batera, baserri berberei 1990eko hamarkadan ateratako argazkiak ere agertzen dira, eta izan duten bilakaeraren berri emateko balio digute. Bigarren bildumak aldiz, Tolosako baserriei 1961. urtean ateratako argazkiak dira. Argazkiak ikusi\nErakunde kudeatzailea Arantza Cuesta Ezeiza\nBilduma honek Arantza Cuesta Ezeiza historiagile donostiarrak 1991 eta 1994 urte bitartean ateratako 4.000 irudi biltzen ditu, Donostiako Elizbarrutiko Ondasun Higigarrien katalogoa osatzeko burutuak. Aipatutako katalogorako ateratako 30.000tik gorako argazkien aukeraketa bat da hemen aurkezten dena. Bilduman ermita, eliza eta santutxo ezberdinen elementuak, pieza artistikoak edo/eta liturgia-erabilera dutenak jasotzen dira.\nKlikatu botoia erakundearen bildumak bistaratzeko\nLuis Mari Elosegi Aldasoro\nMapa | Arakatu | Bloga | Bildumak | Harpidetu


Izaskun Murgia Elkarte Lirikoarekin hitzarmena sinatu du aurten ere arrasateko udalak — Arrasateko Udala\nKulturaren aldeko apustuan, herriko kultura eskaintza zabaldu eta kultura bera sustatze aldera, hitzarmena sinatu berri du Udalak Izaskun Murgia elkarte lirikoarekin.\nAipatu elkarteak kantu lirikoko jarduerak antolatu eta sustatzea du helburu, bereziki zarzuelarekin loturikoak eta hori da, hain zuzen, Udalarekin berriki sinatutako akordioaren xede nagusia ere, Arrasaten zarzuela ekoiztu eta ezagutaraztea, alegia. “Izaskun Murgia elkarteak kultur elkarte bezala ekarpen handia egiten dio herriari eta ildo horretan, kultura izanik Udal honen lan ardatz nagusietako bat, elkartearen lana kontuan hartuta, hori bultzatu eta ezagutaraztea ahalbidetuko duen hitzarmena sinatu nahi izan dugu, urtero bezala”, adierazi dute Udaletik.\nHorretarako, hitzarmenak jasotakoaren arabera, Udalak 12.000€ko diru-laguntza emango dio elkarteari, urteko zarzuela bat ekoiztu eta horren 4 errepresentazio egin ditzan. Halaber, Amaia udal antzokiko instalazioak eta pertsonala ere jarriko ditu elkartearen eskura obraren muntaia egin ahal izateko. “Hitzarmen horren bitartez, bi aldeek bere gain hartu ditugu hainbat konpromiso, eta erakunde publiko gisa, Udalaren betebeharra da elkartearen lana bultzatu eta errazteko baliabideak haien eskura jartzea”, adierazi du Udalak.\nAmaitzeko Udala kontentu azaldu da sinatutako akordioarekin herrian kultur aukera eta ekintzak zabaltzen jarraitzea ahalbidetuko baitu. “Udal honek kulturarekiko apustu sendoa egiten du eta bide horretan etengabe urratsak ematen jarraituko dugu, herriarentzat eta herritarrentzat onuragarriak izango den proiektu, ekimen eta ekintzak garatuz”, amaitu dute Udaletik.


Aplikazio berriak euskaraz Librezaleri esker: LXDE, OpenCart, WriteType eta Reddit « Librezale.org\nAplikazio berriak euskaraz Librezaleri esker: LXDE, OpenCart, WriteType eta Reddit\n2012-09-04 / lxde, opencart, reddit, writetype Oporretatik bueltan indarrez itzuli dira librezalekide batzuk, azkar batean hasi baitira, bai eta batzuk bukatu ere, software libreko aplikazioak euskaratzen.\nIkus ditzagun zeintzuk diren orain euskaraz dauden aplikazio horiek.\nreddit.com albisteen agregatzailea da, erabiltzaileek proposatu eta bozkatutako albisteekin osatzen dena. Bertara sartzeko ohitura duzuenok, bere webgunearen interfazea orain euskaraz aurkituko duzue.\nWriteType, bere webgunean dioenez, ikasleei idazten ikasteko balio duen aplikazioa da. Hala ere, testu-editore modura ere erabil daiteke, hainbat laguntza eskaintzen baititu testuak ongi idazteko.\nOpenCart online dendak sortzeko aplikazio bat da, zerbitzariaren aldean instalatzekoa. Aukera egokia da lineako denda bat garatu nahi duenarentzat.\nLXDE GNU/Linux eta BSD sistemetarako mahaigain ingurune arin bat da, errekurtso gutxiko ordenagailu zaharretarako egokia. Mahaigain hau modu lehenetsian dituzten banaketaren ezagunenak agian Knoppix eta Lubuntu dira.\nIruzkina utzi edo zure gunetik aipua egin dezakezu. « Firefox 15ek gehigarrien memoria-galerak konpontzen ditu\nFirefox OS: zer dabil Mozilla sakeleko telefonoen merkatuan? »


Hemen zaude:Hasiera / Herrenka bada ere... / Xabier Lete\nEskolarako blog hau sortu genuenean, Xabier Leteri buruzko hausnarketa bat proposatu nien DBH4ko neska eta mutilei… Bere kantuak, poemak,… euskararenganako maitasun pixka bat dugunok asko zor diogu Xabierri. Gainera, bere giza abentura aberatsean – gaixotasuna eta Lurdesen heriotza tarte -, eta azken urteetan eskaini dituen hainbat artikulu eta hitzaldietan, argi ikusten da Jainkoaren bila ibilbidea egiten ari dela, itxaropena arnasten duela, bere burua kristautzat azaltzeraino.\nXabierren heriotzak hunkitu egin nau. Banekien gaixorik zegoela, baina urte batzuk eman ditu horrela eta ezustean etorri zait berria. Nire denbora hartu dut berari eginiko elkarrizketaren bat irakurtzeko (tartean Joxe Arregik HEMEN aldizkariko 4. alean egin ziona, 2004.10), bere poemak irakurtzeko, eta bere kantuak ez dakit zenbatgarren aldiz entzuteko, une batzuetan malkoak gordetzeko borrokan… Argazkian hiru kantari handi ikus daitezke, Eñaut Elorrieta, Xabier Lete eta Fermin Muguruza, Eskoriatzan HUHEZI fakultatean, 2008ko apirilaren 29an. Egun handira arte, Xabier!!\nekaina 5, 2019 at 7:44 am\nBere poemak oso ondo daude eta oso interesgarria dira. Xabier Lete oso pertsona garrantzitsua izan zen.Elkarrizketaz gain bere poema batzuk ere ageri dira dokumentu hauetan eta horietako bat “Gure Aita zeruetan eta herbestean zaudena” da. Eta asko gustatu lait.\nekaina 5, 2019 at 7:46 am\nXabier Lete Euskal Herriko pertsona miresgarrienetako bat da. Xabierren ustetan gizakia ahula eta ttikia da eta Jainkoa guri laguntzeko dago. Jainkoak ekintzak ere egiten ditu munduan, baina ez bere eskuez, gu gara bere bitartekariak, beraz berak gure bitartez egiten ditu bere ekintzak.


Barakaldok tasak, zergak eta prezio publikoak izoztuko ditu 2022an - Deia\n28.09.2021 | 04:00\nKoronabirusaren pandemiak herritarren artean eragindako egoera ekonomikoa kontuan izanda, datorren ekitaldiko tasak, zergak eta prezio publikoak beste urte batez izoztea erabaki egin du Barakaldoko Udalak.\nBeste neurri batzuk ere jakinarazi dira Batzorde horretan, hala nola Kbus hiri-autobuserako tarifa berriak abian jartzea, batez ere 26 urtetik beherako gazteentzat, hileko bonuak herritar guztientzat, eta doakotasuna handitzea 6 urtetik beherakoentzat, baldin eta titulu balioduna duen adinez nagusi bat badute ondoan, eta doakotasuna handitzea, baita, gurpil-aulkian dauden pertsonen eta pertsona itsuen laguntzaileentzat ere.\nTasak bere horretan uzteko erabakia Amaia del Camporen taldeak planteatu du, eta pandemiaren ondoreei aurre egiten laguntzea du helburu, koronabirusa agertu zen unetik eta bi urtera. "Aurten tasak, zergak eta prezio publikoak bere horretan uztearen aldeko apustua egin behar dela uste dugu; nahiz eta datuak duela urtebete baino positiboagoak izan, beharrezkoa da familiek airea hartu ahal izatea eta zerga karga handiagorik ez izatea", azaldu du Solak. Helburu bera izan zuen iazko erabakiak, nahiz eta Udalak Udalkutxa foru funtsaren 8 milioi baino gehiagoko murrizketa jasan zuen; hain zuzen ere, esan behar da Udalkutxa dela toki-erakundearen finantzaketa-iturri nagusia.\nTasa, zerga eta prezio publikoen nobedade nagusia Kbus hiriko autobusaren prezioetan oinarrituko da. Ildo horretan, Solak azaldu du 26 urtetik beherako gazteentzako (Gazte 70 eta Gazte Oro) kontsortzio-tarifak ezartzeko izapideak amaitzen ari direla; horri esker, Kbusen bidaiatu ahal izango da, baita horri lotutako gainerako garraiobideetan ere, besteak beste, Bizkaibusen, Metro Bilbaon, Euskotrenen eta Bilboko tranbian, prezio murriztuekin. Lehenengoak hilean 70 bidaia egiteko aukera ematen du, kontratatzen diren eremuen arabera aldatuko den prezioan; bigarrenak, berriz, bidaia mugagabeak egiteko aukera ematen du. Titulu horiek % 20ko edo % 50eko murrizketa dakarte familia ugarientzat.\nHorrezaz gainera, beste garraiobide batzuetan dauden hileko bonuak ere gehituko dira, hala nola Metro Bilbaon daudenak: Bidai 50 (50 bidaia hilean), Bidai 70 (70 bidaia hilean) eta Bidai Oro (bidaia mugagabeak). Bonu horiek, halaber, % 20ko edo % 50eko murrizketaz baliatu ahal izango dira familia ugari bakoitzeko. "Bizkaiko Garraio Partzuergoarekin sinatu den hitzarmenari esker, Barik txartela ezarri ahal izan dugu Kbusen, garraio publikoaren arloko mugikortasuna erraztuz eta Bizkaiko garraio publikoarekin bateragarria den ordainketa-txartela erabiliz. Gure Kbusak dagoeneko Creditrans (Barik), Hirukotrans (familia ugariko bi kategorietarako titulu berezia) eta Gizatrans izenburuak erabiltzeko aukera ematen du", azaldu du Ogasun zinegotziak.\nHileroko bonuek aukera ematen dute kontratatzen diren guneetan zehar bidaiatzeko, eskuragarri dituzten garraiobide guztietan, hala nola: Metro Bilbao, Bilboko Tranbia eta Euskotren, eta Bizkaibus bonu gaztea. Aldi baterako titulu bat erosteko, Barik txartel pertsonalizatu bat eduki behar da. Txartel horrek, aldi baterako titulua aktibatzeaz gain, diru-zorroa kargatzeko aukera emango du, kontratatzen diren garraioetatik edo guneetatik kanpo ohiko Barik gisa erabiltzeko. "Horrela, Bizkaiko eta EAEko garraioa integratzen laguntzen dugu, erabiltzaileei Barik txartelarekin hiru lurraldeetan zehar garraio publikoan mugitzeko aukera emanez", azpimarratu du.\nTERRAZEN TASA BERRAKTIBATZEA\nAzkenik, zinegotziak 2022ko urtarriletik aurrera terrazen tasaren kobrantza berraktibatzeko proposamena egin du Batzordean; proposamen horrek alderdi politiko guztien aldeko botoa jaso du. Ia bi urtez ez da terraza-tasarik kobratu, ostalaritza-sektoreari laguntzeko neurriak direla eta. Neurri horien artean daude, halaber, bonu-kanpainak egitea, zuzeneko laguntzak ematea eta aparkalekuak okupatzea, terrazak instalatu ahal izateko eta pandemian zehar ezarritako edukiera-murrizketak konpentsatze aldera. Joan den abuztuan iragarri bezala, Udalak 2022ko urtarrilean berreskuratuko ditu aparkaleku horiek herritarrentzat.


Uberan - Euskal Idazleen Elkartea - Nerea Arrien: “Twitterreko hari luze bat da nobela”\nNerea Arrien: “Twitterreko hari luze bat da nobela”\nGazte literaturan badu libururik argitara emana. Hirutter (Erein) nobelarekin, Nerea Arrienek helduentzako literaturara egin du jauzi. Whatsapp, twitter eta eskuko telefonoaren erabilerak markatzen du tramaren tempusa.\nBideo sexual bat partekatuko da sare sozialetan eta horrek piztuko du nobelaren kontakizuna. Hiru dira Hirutter nobelako protagonista nagusiak: Martin, Gari eta Ines. Hiruki horren erpinean dago Ines. Baina lainoan edo mundu birtualean, elementu gehiago sartuko dira jokoan, epaiketa birtual bat burutuko duten pertsona anonimoak.\nFinean, intimitateari buruz hausnartzeko aitzakia da nobela. "Intimitate motak eta intimitate horiek ezkutatzeko moduak; hortxe dago nobelaren gaia", azalpen hori eman zuen hedabideen aurrean eskaini zuen agerraldian.\nSare sozialen estetikari jarraiki\nEsan bezala, nobelako proatagonistek eskuko telefonoen eta sare sozialen erritmora jokatuko dute. Hain zuzen, Twitterrek ezartzen duen komunikazio ereduan topatu du nobela taxutzeko estiloa: “Twitterreko egitura hori perfektua zen niretzat. Bide bat topatu dut hor. Nobela honetan funtzionatu zezakeela uste nuen eta neureganatu egin dut idazteko modu hori”. Hirutter nobelak hortaz, estetika horri jarraitu dio. “Twittereko hari luze bat da nobela”.\nAtrapa eguna (Erein)\nPrentsaurreko berean, Nerea Arrienek Atrapa eguna (Erein) narrazio laburrari buruzko bi hitz egin zituen. Gaztetxoei eskainitako liburu hau ere, oraintsu eman du argitara. Genero honetakoa da Pentsatzeko txokoa (Erein), 2015ean Lizardi Saria eskuratzeko balio izan zion narrazioa.\nNostalgia txiki baten ikur gisa definitu zuen Atrapa eguna. Izenburutik hasita. Antza, artean txikia zela, aitonak maiz aipatzen zion atrapa eguna espresioa. Carpe diem esamoldearekin alderatu daitekeena. Izenburuaz eta liburuaz, ondoko argudioak eman zituen aurkezpen egunean.


Txikipedia:Intxisua - Wikipedia, entziklopedia askea.\nIntxisua, Euskal Herriko mitologiako pertsonaia bat da. Batzuek diote iratxoa zela, jentila, eta beste batzuek sorgin gizon misteriotsu bat.\n« Esaera herrikoia: Intxisua baino bihurriagoa zara »\n3 Esateko moduak\n4 Kultura herrikoa\n7.2 Abestia: "Intxixu dantza intzazu"\n7.3 Kopla edo hitz jolasa: Zomorrozinko (Haurtzaro Ikastola)\nJenderik bizi ez den tokietan edo leizeetan bizi den jeinua da. Tokiaren arabera hainbat sinesmen daude Intxisuen gainean, hala nola, Ataunen (Gipuzkoa) edo Oiartzunen (Gipuzkoa).\nAtaun (Gipuzkoa) herrian, pertsonaia hau gizonezko sorgin bat zela diote. Intxixua, sorgina bezalakoa zen: (sor+egin), emakumea; intxixua, gizasemea. Hau da, sor eta egin. Hau dela eta, gure pertsonaiak sorginen antzera, zenbait kulturatan iragarpenak egin, espirituak aldarrikatu eta sendatzeko praktikak egiten zituena zen, ezkutuko ahalmenak eta produktu naturalak erabiliz; eta gainera, kontsultatzera joaten zitzaizkion pertsonak aholkatu eta gidatzen zituena. Gogoratu behar da gehienetan sorginak emakume generokoak zirela. Izan ere, sorginkeriarekin erlazionatutako lanbideak zegozkien, belagileak esate baterako. Haiek ziren jendea sendatzeko basa-belarrak eta fruituak biltzearen arduradunak. Sorginek akelarreak egiten zituzten gauez.\nOiartzun (Gipuzkoa) herrian berriz, Arditurriko kobazuloetan erraz ezkutatu edo ihes egiten zuen iratxoa omen zen. Oso zaila zen hura ikustea, ez bakarrik lotsatia zelako, baizik eta bere izakera basatiarengatik ere.\nSinesmenak dioten moduan, Intxisuak oso txikiak ziren, metro bat baino gutxiagokoak (1,20 m), argalak, azal ilunekoak, bizardunak eta gorputza ile ugariz betetakoak. Mundu basatikoa izatea egotzita, zibilizaziotik at, mendiko kobazuloetan bizi omen ziren. Batzuek diote iratxo modukoak zirela eta indar handia zutela, baina badirudi indar hori gauetan bakarrik izaten zutela. Beste batzuek diote, emakumea sorgina zela eta bere senarra Intxisua. "Alde gaiztoa duen emakumeari sorgiña esaten zaion moduan, gizonezkoari intzizu edo intxizu esaten zaio Oiartzun aldean ere”. \nHerri-sinesmenen arabera, bertako mendietan dauden harrespiletan hilobiratuak izan ziren Intxisuak, sorginak ... Esan beharra dago, harrespilei mairubaratzak (mairuen hilerriak) esaten dietela, Aranon jentilbaratzak (jentilen hilerriak) esaten dietela eta, Ainhoan, berriz, mairularriak (mairuen hilerriak).\nEsateko ohitura dago, gaur egun ere, gauean zehar inongo esplikaziorik gabe txakur bat zaunkaka hasten denean edo soinuak entzuten direnean, Intxisu hortik dabilela bereak egiten. Ohiturak dio Intxixu bereak egiten dabilela.\nHaur batek barrabaskeria edo bihurrikeriaren bat egin badu, “Intxisua baino bihurriagoa zara” espresioa ere esaten da.\nKontatzen da behin, Oiartzungo basozain batek, iratxo hauetako bat aurkitu zuela kobazulo batean. Bertatik, korrika batean eta gelditu gabe abiatu zen udaletxerantz, ikusi zuena herritarrei kontatzera. Bere hitzetan, koban aurkitu zuen izakiaren deskribapena, erdi gizakia eta erdi betizua (Pirineotako behi espeziea) omen zen.\nBaita ere esaten da, pertsonaia misteriotsu bat topatu zutela Arditurrin; gehienetan gizona zela esaten zen baina emakumezkoa zela ere entzuna da. Meatzari batzuek topatu omen zuten zeharo motelduta: "ahaleginak egin genituen berarekin hitz egiteko, euskaraz, gaztelaniaz eta baita frantsesez ere, baina ez genuen lortu". Denborarekin argalduz joan omen eta azkenean hil egin zen.\nEuskal Herriko folklorea era guztietako jeinu txikiz josita dago, asko Intxisu bezala bertakoak dira eta Barandiaranek jaso zituen ahaztuta egon aurretik. Gure jeinuaren izaera harrespilen eta inguruko beste elementu megalitiko batzuen eraikuntzarekin nahasten da (tradizionalki Jentilei egotzitakoak). Eta Intxisu da Oiartzungo eskualdean cronlech-ak eraikitzearen ardura egozten zaion jeinua.\nGainera, oiartzuar batzuen ustez, mairu-baratzeak intxisuen hilerriak ziren eta Arditurriko meategiak ere haiek eginak ziren. Hona Lekuonak eginiko deskribapena:\n"Ezkutatzen dira, baina haien abestiak entzun daitezke. Harkaitz zuloetan bizi dira, aberastasunez inguratuak eta ez dituzte herritarrekin harremanak kultura desberdinekoak direlako." \nOso aspalditik Oiartzungo iratxo misteriotsu hauek euskal kulturako pertsonaia handien arreta erakarri dute, hala nola: Pio Baroja, Manuel Lekuona, Florencio Portu, Joxe Migel Barandiaran, Luis de Uranzu, Santiago Aizarna, Carlos Claveria edo Pello Añorga, esaterako. Burututako ikerlanek agerian uzten dute izaki mitiko horiek gure mitologian duten balioa; alabaina, garrantzi hori ez da behar bezainbat islatzen zoritxarrez mitologiari buruz egun zertzen diren lanetan, ezta gai honen inguruko literaturan ere, eta nolabaiteko misterioa mantentzen dute intxixuen inguruan, baina badirudi ezjakintasunagatik dela neurri batean, eta haiei buruzko informazioa oso sakabanatua dagoelako beste neurri batean.\nBarandiaranek, esate baterako, Intxisu eta Jentilen arteko antzekotasunak azpimarratu zituen.\nDakigunez, Intxisuaren jatorria aztertzeko ahaleginak 1916an egin zituen orduko apaiza zen Florencio Portuk. Argitaratu gabeko eskuizkribuan dioenez, sorgina emakumea zen eta intxisua haren gizona, azti moduko bat.\nLuis de Uranzu historiagilea izan zen Intxisuaren jatorriaz arduratu zena. Horretarako Arditurri inguruan baserriz baserri Intxisuari buruzko informazioa jasotzen ibili zen, baina zoritxarrez hizketaldi haiek ia ez zuten deus argitu.\nIntxisu pertsonaiaren formarik ezagunena gizonezko sorgin edo sorginena dela baieztatzen du Juan Ignazio Uranga (1863-1934) gipuzkoar idazle eta antzerkigileak “Bakarrizketak” (1908-1917) obran, zehazki. Euskal Herrian 1915ean argitaratutako "Sorgiñak" kapituluak honako hauek bildu zituen: \n(Oiartzungo Haur Hezkuntzan Ihoteen nondik norakoa Haur Hezkuntzko haurrei azaltzeko ipuina).\nAspaldian, euskaldunak intxisu, sorgin, basandre eta beste hamaika izakirekin batera bizi ziren. Eguzki, Euri, Elur, Laino eta Itsasorekin ere harreman ona zuten. Horrela, Euri eta Elurri esaten zioten noiz etorri eta noiz joan, Eguzkiri noiz berotu eta noiz ezkutatu. Horri esker, uda epelak eta negu hotzak izaten ziren. Udaberrian loreak sortu eta udan frutak umotu.\nTira, beti ez zen horrela izaten, batzuetan Eguzki, Euri eta Elur ados jarri eta Xanistebanetan elurra egiten zuen edo Olentzero eta Mari Domingi eguzki galgatan iristen ziren, galtza motzak eta eguzkitako betaurrekoak jantzita. Udan bezala. Gainera, beharrezkoa zen, Eguzkiren argia eta euriak ongi antolatzea lore eta landareak garaian ernetzeko. Izan ere, sorgiñek, sendabelarrak behar zituzten haur eta zaharren osasuna zaintzeko.\nBehin euskaldunek pentsatu zuten haiek bizkorrenak zirela, ez zuela ezertarako garrantzirik Eguzki eta Eurirekin tratua egiten ibiltzeak, mendiko intxisu, basandre eta gainontzeko izakiak ezjakinak zirela, zakarrak, baldarrak. Hortaz, baztertu egin zituzten, haiekin hitz egiteari utz zioten. Geroztik, Intxisuak eta basandreak Kataxulon bizi dira gure artean zituzten etxe eta bordak utzita. Eguzki, Euri eta Elur, ordea, haserretu egin ziren, “zer uste dute gizaki hauek, gu gabe bizi daitezkeela? Orain ikusiko dute” –esan zuten. Eta horrela, udazkenean euria hasi zuen. Euria zarra-zarra, atertu gabe. Mari Domingi, Olentzero eta Astoa euritan ibili ziren. Eta ondorioz, opariak bustita iritsi ziren urte hartan gure etxeetara.\nOiartzungo Ihoteen nondik norakoa. Haur Hezkuntzako haurrei azaltzeko ipuina.\nBaina hori ez zen gerta zitekeen okerrena. Euriari elurrak jarraitu zion,hezetasunari hotzak. Oiartzun eta Euskal Herri osoa lainopean egon zen hilabete luzez, eguzkirik ikusi gabe. Eta horrela, ezin ziren zelaiak loratu. Euri eta hotzarekin haurrak eta adinekoak gaixotu egin ziren. Sorginen botikak amaitu eta sendabelar zein lore berriak falta zituzten botika gehiago egiteko. Zer egin? Kataxulon bizi ziren intxisu eta basandreekin hitz egin beharra zegoen! Haiek bakarrik zekiten Eguzki, Elur eta Eurirekin hitz egiten. Baina gurasoek beldur zieten! Hain ziren basati eta zakarrak! Oiartzungo umeak, ordea, ez ziren inozoak eta zerbait egitea erabaki zuten. Denen artean hitz egin eta Kataxulora igotzea erabaki zuten. “Seguru ongi eskatuz gero lagunduko digutela”.\nHorrela, esan eta egin. Arrasku eta Otsoko aukeratu zituzten lan hori egiteko. Tipi-tapa, tipi-tapa plazatik gurutzera igo eta gurutzetik Egiederrera, ondoren Arribeltzetik eta aurrerago Azketara eta hortik Aiako Harriraino. Azkenean Kataxulora iritsi ziren … Kataxulo barrutik aire epela eta gaztaina erreen usaina zetorren. Han ari ziren Intxisu eta basandreak gaztainak jan, kontuak esan eta dantzan suaren inguruan. Oiartzuar gehienak bustita, hoztuta eta triste zeuden bitartean. Lotsaz baino zerbait esatera ausartu ziren Arrasku eta otsoko. “Ejjem! Aizue!”\nMusika bat batean gelditu zen, dantzak eten eta denek, isil-isilik atarira begiratu zuten. “Bi haur!” esan zuten harrituta. “Zer zabiltzate hemen? Eseri eta jan gaztainak, ederrak daude eta” esan zuen basandre zaharrenak. Eta horrela, Intxisu eta basandreek dantzan eta gaztainak jaten jarraitu zuten. Arrasku eta Otsokok, ordea, arazoa konpontzeko premia zuten eta zer gertatzen zen kontatu zieten, baita laguntza eskatu ere.”Negua amaitzea behar dugu, zelaiak esnatu eta loratzea!”\nIntxisu eta basandreek laguntzeko asmoz plan bat asmatu zuten. Lainoteria Kataxuloren parean zegoen. Handik gora eguzkia, behean laino eta euria. Eguzki, Euri eta Lainorekin hitz egin, egoera azaldu eta baretzeko eskatuko zieten sorgin hizkuntzan. Horrez gain, koloretako zapiekin ortzadarraren koloreak zituen bufanda eder bat osatuko zuten, ortzadarra ikusi eta laino-euriak baretuko zirelakoan. Horretarako, Intxisu bakoitzak bere auzoko kolorea zuen zapia ekarri zuen, denak elkarrekin josiz osatu zuten ortzadarra.\nLainorekin hitz egin eta zer gertatzen zen kontatu ondoren, ortzadarraren itxura zuen bufanda eder hura oparitu zioten. Laino eta Eurik ulertu zuten ezin zutela ekaitzarekin jarraitu. Oparitan jasotako bufanda jantzi eta atertu egin zuten, lainoak bildu eta Eguzkiri berotzen utzi zioten. Eguzkiaren epelarekin hasi zen udaberria urte hartan. Haur eta zaharrak sendatu egin ziren, zelaiak loratzen hasi eta sorgiñek behar zituzten belarrak bilduta botikak egin zituzten.\nArrasku eta Otsoko herrira itzuli zirenean beste giro bat zegoen. Denen aurrean kontatu zuten zer gertatu zen. Horrela erabaki zuten Oiartzuarrek Intxisuak eta basandreak, Laino eta Euri, Euskal Herri zaharra eta berria beti gogoan izatea. Eta geroztik urtero gonbidatzen dituzte basandreak eta intxisuak Ihoteetan. Bakoitzak bere kolorea dakar, denen artean ortzadarra osatu eta laino-euriei esaten diete negua amaitzeko garaia dela. Horregatik egiten diegu ongi etorria Ihoteetan, horregatik jartzen ditugu koloretako zapiak han eta hemen. Amaitu da negua, betor udaberria! Eta hala bazan ta ez bazan, mintza gaitezan sorgin hizkuntzan.\nImanol Esnaola. Zamateta, 2017ko urtarrila.\nIntxisuak azken urte hauetan ospe handia hartu dute Oiartzungo inauterietan, Ihote eta sorginekin batera menditik jeitsi eta herrira ateratzen diren pertsonaiak direlako Intxisuak.\nFrankismo garaian, Oiartzunen, beste hainbat tokitan bezala, inauteriak desagertzea ekarri zuen Francoren diktadurak. Baina 1989. urtean Ugaldetxo Kultur Taldeko kideak herriko auzoetan barrena ibili ziren nolako inauteriak ospatu nahi zituzten hausnartzen. Herriko zaharrenengana joan ziren, haiek nola ospatzen zituzten jakiteko. 1990. urtean, herriko gazteek Ihoteak antolatu zituzten. Ondoren, ilunabarrean, mozorrotuta atera ziren plazara. Ihote-baltsa ere dantzatu zuten, beste euskal doinu batzuekin, suaren inguruan. Lehenengo intxisuak ere orduan iritsi ziren Oiartzunera: intxisu beltzak. 1991, Intxisuen pertsonaia mitologikoa hobeto landu zuten, eta gaur egun ezagutzen ditugun intxisu buruak lehen aldiz agertu ziren plazan. Zehazki 8 intxisu izango zirela ere erabaki zuten, auzo bakoitzeko bana. 2006. urtean sorginek ere hartu zuten parte Ihoteetan intxisuekin batera. 2013. urtean, mendiko sorginak agertu ziren. Intxisuak eta sorginak herrira iritsi eta plaza hartzen dute, eta suaren inguruan dantzan eta jolasten aritzen dira.\nHemen bideo bat ikusgai: https://www.youtube.com/watch?v=yFF2HZeGrw4\nOiartzungo Ihotetan ateratzen diren pertsonaiak hauek dira: Poxpolinak eta Artzainak, Basandria, Intxisua, Otegizona, Sorgiña, Zomorroa, Zomorrozinko eta Suzko akerra.\nIntxisuak (Oiartzungo inauterien arabera):\nNola janzten dira: Oiartzungo Ihoteetako pertsonaia basatiak dira. Zakuz eta larruz egindako arropa basatiarekin janzten dira. Buru haundi bat izaten dute, ile, hortz, begi, sudur eta adar haundiz osatua. Arropan apaingarri moduan, hezurrak, oilo hanka…eramaten dituzte. Gomazko abarkak izaten dituzte. Baita makil edo goraizeak ere jendea zirikatzeko. Intxisu bakoitza auzo bateko ordezkaria izanda, bertako kolorezko zapia eramaten du.\nNoiz ateratzen dira: Ostiralean Aiako Harritik herrira jaitsi eta aste buru osoa pasatzen dute bertan. Igandea arratsaldean mendira bueltatzen dira urte osoa hantxe igarotzeko. Udala hartzen dute, hau da, udaletxera igotzen dira eta bertan beraien bandera zintzilikatzen dute.\nZenbat intxisu dira: 8 intxisu izaten dira, auzo bakoitzeko bat.\nZer egiten dute: Jendea beldurtu, zirikatu, jendearekin jolastu … bereziki haurrekin. Plazan egoten dira haiekin batera jolasean, korrika eta zirikan.\nAbestia: "Intxixu dantza intzazu"[aldatu | aldatu iturburu kodea]\nIntxixu dantza intzazu abestia\nKataxulon bertan bizi omen,\ninork ez du ikusi, dena den.\nBi adar ditu, janzten da larruz,\nelkar ulertu keinuz ta orruz.\nErdi pizti, erdi humano,\nez dago ero, ez dago sano.\nUrtean behin, jeistean herrira,\nUdaletxera igotzen dira\nta ozen kantuan hasi ohi gera\nINTXIXU, DANTZA INTZAZU,\nINTZAZU DANTZA, INTXIXU,\nGUREKIN DANTZA, INTXIXU\nAiako Harrian nahi dugu bizi,\nBasandriekin batera hezi,\nSorginen sekretuak ikasi,\nama lurraren eskutik hazi,\nhumano izatetik ihesi,\nta piztiago bihurtzen hasi,\npozez dantzan hasi ohi gera,\nHemen abestia entzungai: https://www.youtube.com/watch?v=OHeg_VPdOH0&feature=youtu.be\nKopla edo hitz jolasa: Zomorrozinko (Haurtzaro Ikastola)[aldatu | aldatu iturburu kodea]\nIntxisuarekin batera doan Zomorrozinko pertsonaiaren hitz jolasa erabiltzen da Oiartzun aldean.\nbeste horren beste\nHemen abestia entzungai: http://www.oiartzungoihotik.eus/Zomorrozinko-Haurtzaro-Ikastola.mp3\nDiccionario de Mitología Vasca. José Miguel de Barandiarán. \nJuan Inazio HARTSUAGA URANGA: «Intxixua», Auñamendi Eusko Entziklopedia. \nAntonio Zavala. (1992). Txirrita (bizitza eta bertsoak). Tolosa: Auspoa argitaletxea.\n↑ Zabala, Antonio. (1992). Txirrita (bizitza eta bertsoak). Auspoa.\n↑ Barandiaran, Jose Migel. (1984). Diccionario de Mitología Vasca.. Txertoa argitaletxea.\n↑ Hartsuaga Uranga, Juan Inazio. «Intxixua». Auñamendi Eusko Entziklopedia..


IMHk Siemens-en prestakuntza akreditatua eskainiko du — IMH\nIMHk Siemens-en prestakuntza akreditatua eskainiko du\n2014/01/23 01:00:00 GMT+2\nIMHk Siemens-en prestakuntza akreditatua eskainiko du Enpresa alemaniarrak IMH "CNC SINUMERIK bazkide prestatzaile" bezala akreditatu du, eta honi esker, 2014tik aurrera langileentzat antolatzen dituen ikastaroetan homologatutako probetxuzko ziurtagiria emango du IMHk. https://www.imh.eus/eu/albisteak/imhk-siemens-en-prestakuntza-akreditatua-eskainiko-du-2014an https://www.imh.eus/eu/albisteak/imhk-siemens-en-prestakuntza-akreditatua-eskainiko-du-2014an/@@download/image/14_lhi_siemens.jpg\nEnpresa alemaniarrak IMH "CNC SINUMERIK bazkide prestatzaile" bezala akreditatu du, eta honi esker, 2014tik aurrera langileentzat antolatzen dituen ikastaroetan homologatutako probetxuzko ziurtagiria emango du IMHk.\nSiemensek eta IMHk kalitatezko prestakuntza teknikoaren alde apustu egin dute:\nErakunde bien arteko kolaborazio sinadurari esker, IMHk azken belaunaldiko teknologia automatizatuari buruko Siemensen prestakuntza ziurtatua eman ahal izango du.\nLanbide heziketa ikastetxea Siemens-en "CNC SINUMERIK bazkide prestatzaile" bezala akreditatuko da.\nIMHko irakasle teknikoak Alemaniako Siemenens-en Teknologia eta Aplikazio Zentruan prestatuko dira, industria metalurgikoaren arlo guztietan\nSortu zenetik Elgoibarko Makina Erremintaren Institutuak harreman estua izan du Siemensekin (enpresa fundatzailea izan zen 1989an). Siemens "partner" teknologikoak produktu eta soluzioen portfolio zabala eskaintzen du, ekoizpen mailan (CNC zenbakizko kontrolak , PLC, Akzionamenduak, HMI/SCADA Sistemak), CAD-CAM bidez ekoizpena, garapena eta produktuen diseinua eta Produktuaren Bizitza Kudeaketa (Siemens PLM) hobetzeko mailetara iritsi arte. IMHk Siemens zenbakizko kontrolen prestakuntza eskaintzen du, Enplegurako prestakuntzaren katalogo eta eskaripeko ikastaroetan, eta Hasierako Lanbide Heziketan.\nHarreman honen ondorioz, aurten bi erakundeek elkarlan ituna sinatu dute. Honen bidez "CNC SINUMERIK bazkide prestatzaile" bezala akreditatuko da IMH. Makina eremintaren automatizazio sistema honek funtzionamendu eraginkorra ahalbidetzen du eta aldi berean produktibitate maila altua bermatzen die makinei bizitza-ziklo osoan zehar.\nItun honen bidez, IMHko irakasle-teknikariak urtero Sinumerik kontrolen azken bertsioen formakuntza jasoko dute, Siemensek Alemaniako Erlangen herrian duen Teknologia eta Aplikazio Zentruan, eta lanerako beharrezkoak izango dituzten dokumentuak sarean izango dituzte eskuragarri.\nEuropa mailan Fabrikazio Mekanikoaren Erreferentzia den IMHk, dituen instalazioetan Siemens-IMH berariazko gela atondu du, azken belaunaldiko teknologiarekin hornitutakoa, ikasleek makina erremintaren sektoreko fabrikatzaile eta erabiltzaileek eskatzen dituzten prestakuntza teknikoa eta teorikoa egin dezaten.\nBeraz, irakasle-teknikariak industria metalurgikoaren eremu guztietan prestatu ondoren, IMHk 2014an Siemensek homologatutako probetxuzko agiria emango du langileentzako ikastaroetan.\nBestalde, IMHk eta Siemensek 2014an zehar elkarren arteko zabalkundea teknikoaren jardunaldia egiteko asmoa dute. Bertan sektoreko enpresek Siemens-en teknologiaren azken soluzioak ezagutu ahal izango dituzte eta haien aplikazio praktikoak, IMHn garatzen dituen prozesuen berrikuntza eta hobekuntza proiektuetan.\nSiemensek lanbide heziketako programen sustapenaren alde egiten du industriaren eguneroko beharrak prestakuntza-zentruetara gerturatuz eta Ikerkuntza eta Garapena lantegietara gerturatzeko.\nSiemens industria, energia, osasuna, egiturak eta hirigintza sektoreak lantzen dituen mundu mailako enpresa liderra da. Erakunde honek 360.000 langile baino gehiago ditu eta bezeroen erronka konplexuenei aurre egiteko produktuak garatu eta ekoiztu, sistema eta proiektu konplexuak diseinatu eta instalatu eta soluzio aukera zabalak sortzen ditu.\n2013-13 urte fiskalean (2013ko irailean itxi zena), Siemensek 4.409 milioi eurotako etekin garbiak lortu zituen.\nSiemens Espainiak 3.400 langile ditu (kopuru honetatik kanpo gelditzen dira %50ean partaidetutako enpresak) eta bere presidenta Rosa García da.\nErakundeak Espainian 4 lantegi ditu, non ekoizpenaren ehuneko handi batean berritu, ekoiztu eta esportatzen duen. Egoitzak daude Cornellà-n (tren-materiala), Getafe-n (eramangarrien erradio-diagnostikoa), Rubí-n (material elektrikoa) eta Arganda del Rey-n (erradio-farmakoak ekoizteko 2011n inauguratua).\nIMH - Makina Erremintaren Institutua\nMakina Erremintaren Institutua Prestakuntza eta Berrikuntza Teknologikorako Zentrua da. Enpresen ingeniaritza konpetentziala, berrikuntza teknologikoa eta hezkuntz-teknologiaren transferentzian garatzen du bere jarduera, Asian eta Hego-Ameriketan garatutako lan esanguratsuak medio.\nIMH makina erreminta sektorearen prestakuntza arduraduna da, AFM taldeko partaide bezala; Fabrikazio Mekanikoan Erreferentzia Zentru Nazionala izendatua dago, Zientzia, Teknologia eta Berrikuntzaren Euskal Sareko Eragilea da "Berrikuntzako bitarteko erakundea" mailan, eta i2bask eta RedIRISeko partaidea da.\n1989an sortu zenetik IMHn 35.000 langile eta langabetu baino gehiagok Lanerako Prestakuntzako ikastaroak egin dituzte, 1.800 ikasle baino gehiagok Heziketa Zikloetan prestatu dira eta 600 baino gehiago Ingeniaritza Dualean (azken honek estatu mailan alternantzian ematen den lehen gradua eskaintzen du) eta 2010etik sortu zuen Asmaola berrikuntza zentru teknologikoaren bidez hainbat enpresa txiki eta ertainentzat garatu ditu berrikuntza-hobekuntza proiektu eta zerbitzuak. Egun 90 lankidek eta 40 kolaboratzailek osatzen dute IMHren lantaldea.


Erne ibili, badatoz zonbiak! : Bidasoko Hitza\nErne ibili, badatoz zonbiak!\nIrungo Ondare Kultur Elkarteak rol joko oso berezia sortu berri du. 2020ko uztailaren 4an zonbi eta euskal mitologiako pertsonaiekin batera ginkana erraldoi batean hartuko dute parte lehenengoz irundarrek, gauez gainera.\nDatorren 2020ko uztailean Irunek egun batez Hollywoodeko plato baten itxura hartuko du. Izan ere, zonbiek eta euskal mitologiako pertsonaiek hiriko kale eta txokoak hartuko dituzte, Ondare Kultur Elkartearen Mari eta akelarre madarikatua rol joko berritzaileari esker.\nAzken urteetan mundu osoan zehar fama handia hartu duten Survival zombie rol jokoen antzeko partida bat prestatu dutela kontatu du elkarteko zuzendaritzako kide eta era berean sortzaile Txemi Moredak. Ideia hori hartuta, Euskal Herriko mitologiara egokitu nahi izan du joko osoa. «Oso aberatsak gara mitologian eta beharrezkoa da ezagutza hori transmititzea». Horregatik ekin zion duela urtebete luze jokoa sortzeari, eta nola ez, jokoak eta mundu horrek sorrarazten dion «frikitasunak» ere bultzatu du gogor lan egitera.\nBada, zertan datza jokoak? Egileak azaldu duenez, partidari ekin aurretik, akelarre moduko bat irudikatu dute, bertaratutako bizilagunen gozamenerako. Orduan hasiko da jokoa, Mariren seme Mikelatsek akelarrea zapuzten duenean hain zuzen ere. Jokalari guztien helburua akelarre hori amaitzea izango da. Eta horretarako, ginkana moduko batean hartuko dute parte herritarrek, hamahiru proba gainditzeko asmoz. Bide horretan, euskal mitologiari lotutako pertsonaia eta istorioak aurkituko dituzte, askotarikoak. Lamiak, basajaunak, Maju, galtzagorriak… Denek protagonismo handia izango dutela ziurtatu dute. Baina adi egon daitezela partaideak bidean zehar, dozenaka zonbiren eskuetan erortzeko arrisku handia izango baitute; zonbi apokalipsiak eztanda egin du. Baten batek harrapatuz gero, akabo jokoa.\nInformazio ugari eman arren, antolatzaileek ez dute xehetasunik eman nahi izan. Sorpresa ugari izango direla diote, eta datozen hilabeteetan berri ugarirekin etorriko direla.\n2020ko uztailaren 4koa ez da ohiko ginkana bat izango, ezta gutxiago ere. Bestelako kiroletan bezalaxe, aurretik entrenatu beharreko jarduera izango dela diote. Hala, dagoeneko eskuragarri jarri duten webgunean\npertsonaia guztien informazio eta historia bildu dute, zehaztasun guztiekin. «Beharrezkoa izango da pertsonaia guztiak ongi ezagutzea probak pasa ahal izateko», azaldu du Moredak. Bide batez, euskal kultura\nsustatzeko ere baliagarria izango dela nabarmendu dute antolatzaileek.\nEgun handirako den-dena prest dute. Dagoeneko elkarteko 100dik gora boluntariok izena eman dute dena behar bezala atera dadin. Gainera, mitologia erabat errespetatzeko apustua egin du sortzaileak, eta ilargi betea dagoen gauean egitea erabaki dute. Horregatik datorren urteko data zehaztearen arrazoia.\nIrundarrek bizituko duten apokalipsia luzea izango dela jakinarazi berri dute elkarteko kideek. Rol joko berezia 23:00etan hasi eta 05:00etan amaituko dutela diote. 14 urtetik gorako herritarrek izango dute aukera jokatzeko; adin txikikoek heldu baten laguntza izan behar dute. Jokalari kopuruaren langa, aldiz, 350ekoa izango da lehen esperientzia honetan.\nTaldeko lanari garrantzia handia eman diote antolatzaileek. «Laguntasuna bultzatu nahi dugu joko honetan, lehiakortasuna baino gehiago». Horregatik, ez da jokalari —edo talde—garaile bakar bat izango. Hortaz, partaide guztiek opari bereziak jasotzeko aukera izango dutela azaldu du Moredak.\nOndare Kultur Elkarteak betidanik izan duen ohitura batekin jarraituko dute joko honetan ere. Urtero, urtarrilaren 5ean babeseko etxeetan dauden haurrekin biltzen dira elkarteko kideak, haiek ere opari bana jaso dezaten. Hortaz, bildutako diru guztiaren erdia datorren urteko opariak erosteko erabiliko dutela azaldu dute elkarteko kideek. Jostailu bat, irribarre bat kanpainaren barruan sartu dute ekintza hori.\nOrain dela bi urte inguru egin zuen topo Moredak lehen aldiz zonbien inguruko joko berezi honekin. Ordutik, erabat maitemindu dela onartu du, eta bere eguneroko ordu asko hartu dizkiola Mari eta akelarre madarikatua sortu eta antolatzeak. Dozenaka herritan jasotako esperientzia onenak bildu ditu azken honetan.\nIrunen estreinatuko duten jokoa lehen sorkuntza izan arren, ez da Moredaren azkena izango. Dagoeneko esku artean bestelako joko antzeko ugari ditu, denak euskal mitologiari lotutakoak. Azaldu duenez, azken hilabeteotan Trintxerpen egiteko joko luze batean aritu da lanean. Datorren urtean egitea du helburu. Irunen bezala, esperientziak arrakasta izango balu, urtero errepikatzeko asmoa du Moredak. Eta horrekin batera, jokalarien kopurua handitzen joateko apustua ere egingo dute.\nJokoaren gaineko informazio zehatzagoa jaso nahi dutenek webgune honetan eskuragarri dute. Izen emateak ere bertan egiteko aukera izango da, apirilaren 1etik aurrera zehazki.\nErlazionatutako edukiaZonbi eta euskal mitologiako pertsonaiek hiria bereganatuko dute


PLAN BAT MARIJAIAREKIN. Iraia Garcia. Atleta\n«Hiri Krosa lepo beteta egon ohi da; oilo ipurdia jartzen zaizu»\nBilbao Atletismo Santutxu taldeko korrikalariak bi urtez jarraian irabazi zuen Aste Nagusiko Hiri Krosa. Irailean hartuko du erretiroa, eta, beraz, «berezia» izan da beretzat aurtengo lasterketa.\nBizkaiko Pentsiodunen Elkarteak dio ez duela "atzera egingo"\nManifestazioa egingo dute pentsiodunek abuztuaren 20an, Bilboko Aste Nagusian. Horretaz gain, urriaren 1ean, nagusien egunean, beste mobilizazio bat egitea aurreikusi dute.\nKalera Kalera-k bide orri «bateratu» bat eskatu du euskal presoak etxeratzeko\nDinamikak manifestazio batera deitu du abuztuaren 24rako, 'Bada garaia, presoak kalera' lelopean; Bilboko Plaza Eliptikotik abiatuko da\nOhiko tresnen distira\nJoana Vasconcelosen erakusketa azaroaren 11ra arte egongo da ikusgai Bilboko Guggenheim museoan. 30 obra biltzen ditu, eta hiru berriak dira\nJoana Vasconcelosen erakusketa Guggenheimen, bihartik aurrera\nZure ispilua naiz izenpean, artista portugaldarraren 30 obra biltzen ditu erakusketak, 1997az geroztik sortuak. Erakusketan, Joana Vasconcelosek bere ibilbidean onduriko obrarik garrantzitsuenak aurki daitezke, hala nola erakusketarako propio sortutako hiru.\nBebe, Nneka, Esne Beltza eta 47 Soul, Atlantikaldian\nBosgarren urtez egingo dituzte Errenterian kultur topagunea eta musika jaialdia, irailaren 20tik 23ra. 'Itsas korronteak' hartu dute lelotzat


2014ko egutegi parte-hartzailea - Ayuntamiento de Berriozar / Berriozarko Udala HOME\n2014ko egutegi parte-hartzailea\n2013. urtean hezkuntza, gizarte eta udalerriko hainbat elkarterekin lan egin da, 2014. urteko egutegia egiteko. Irudiak aukeratzeko antolatutako hiru lehiaketaren bidez sustatu da herritarren parte hartzea. Erantzuna oso ona izan da. Horren froga egutegia bera da, kolorez eta kalitatez betea.\nAzala Berriozarko hiru gaztek egin dute. Haien burua islatu nahi izan dute, hobeki ezagutu ditzagun. Zehazki, autorretratua egin dute eta animeko pertsonaia txikien moduan agertzen dira (“txibiak”). Arte estilo hori “manga” japoniar literaturan kokatzen da. Gazteen izenak dira: Iñaki Lazcano, Ana Mercedes Arauz eta Virgi Rosario (ezkerretik eskuinera azalean).\nIñaki Lazcano: 2014ko egutegiko azalaren irabazlea\n2014ko egutegiaren azala, Iñaki Lazcano, Ana Mercedes Arauz eta Virgi Rosariorekin (ezkerretik eskuinera).\nAurkibidea Ana Mercedes Arauz eta Virgi Rosariok diseinatu zuten. Horretan ere “manga” estiloa jarraitu zuten, baina “anime” pertsonaia gazteak balira bezala.\n2014ko egutegiaren aurkibidearen irabazleak: Ana Mercedes Arauz eta Virgi Rosario.\nEgutegiko parte izan nahi zuten eta, horregatik, haiek dira Berriozarko Udaletxeko sarreratik hamabi mezu osasungarriak zabaltzeko arduradunak. Hamabi bunbuiloak hamabi mezuak dira: urteko hamabi hileko hamabi helburuak: askotariko janaria, aukera berdintasuna, autoestimua, askotariko gorpuzkerak, edertasun-ereduekin lotutako publizitatea, iraunkortasuna, eguneroko ariketa fisikoa eta abar.\nAna Mercedes Arauz eta Virgi Rosario Berriozarko Udaletxeko sarreran: urteko 12 hiletako 12 mezuak.\nHaurren lehiaketan, kirol materialaren saria Mendialdea eskolako Asier Gonzálezek irabazi zuen (3. B), proposatutako mezu osasungarriak oso didaktikoak eta bizitasunez beteta izateagatik.\nHaur lehiaketako irabazlea: Asier González (3 .B) eta bere aitatxi Andres Ortiz.\nEdonola ere, gure nahia izan da egutegian adin guztietako pertsonak agertzea. Horregatik, belaunaldi guztietako herritarrak ikus ditzakegu: Urtarriletik martxora Haur Hezkuntzako lehen mailako haurrak, apiriletik irailera Lehen Hezkuntzakoak, urrian gazteak, azaroan gurasoak eta abenduan aitona-amonak.\nHaur Hezkuntzakoak urtarriletik martxora:\nLehen Hezkuntzakoak apiriletik irailera:\nBigarren Hezkuntza eta bigarren hezkuntzaren ondorengoa:\nIrudietan ikus dezakezuenez, hil bakoitzean argibideak ematen dira garaian garaiko fruitu eta barazkien ezaugarriez; helburua baita inportatutakoak baino osasungarriagoak eta merkeagoak diren bertako fruitu eta barazki askoko dieta sustatzea.\nBestalde, Mendialdea I eta II eskolak lantzen ari diren “hamarretako osasungarriak” mezua ere indartu nahi izan da. Astelehenetik ostiralera ogitartekoak banatzen zaizkie ikasleei, asteartetik ostegunera: fruituak (C bitamina askoko bat barne, zitrikoak edo kiwia, esaterako). Beraz, hilabetero, astelehenetik igandera hamarretakoan jan beharreko elikagaia proposatzen da, elikadura orekatua izan dadin. Esaterako, litxarrerien ordez fruitu lehorrak jatea aholkatzen da, bihotzerako gantz onak baitauzkate.\nGure nahia da nekazaritza ekologikoari ere lekua egitea proiektu honetan. Horregatik, 2014ko egutegiak ilargiaren aldien berri ematen du, baratza dutenek kontuan har ditzaten barazkiak hazterakoan.\nMaiatza: KERIK GABEKO hilabetea eta ohitura osasungarriak sustatzeko jardunaldi komunitarioa (2014/05/24).\nEgutegia kokatuta dago Haur eta Gazteen Ohitura Osasungarriak Sustatzeko Proiektu Komunitarioan eta proiektuan parte hartzen duten erakundeek aurreko urtean egindako jardueren berri ematen du:\nMendialdea I eta II Eskola Publikoak; Mendialdea IGE; Ausensi IGE; Irigoyen Ostalaritzako Zerbitzuak; Berriozarko Osasun Etxea; Berriozarko Gizarte Ongizate eta Osasun Zinegotzigoa; Gazteria, Kirol, Berdintasun eta Kultura Udal Arloak; Haur Eskola; Txolin Ludoteka; Oinarrizko Zerbitzuen Mankomunitatea; Ijitoen Gutxiengo Etnikoari Buruzko Programa; Ijito-Idazkaritza Fundazioa; Etorkinen Elkartea; Merkatarien Elkartea; Lantxotegi Elkartea; Ikari Ari eta Berriozarko Liburutegi Publikoa.\nErakunde guztiek argazkiak eman dituzte. IGEek eta eskolek ikasleekin lan egin dute zenbait hilabetetako diseinua sortzen. Horrela, bada, herritarren askotariko ikusmoldeak jaso dira azken emaitzan. Esan bezala, egutegia erabat partehartzailea eta integratzailea da.


Irene Arrarats, politika\nGauza gutxik dute politikak baino fama txarragoa; hain txarra, non zerbait politizatzea ur garbia kutsatzearen parekoa baita: “Ez politizatu futbola”, “dena politizatzen zabiltzate”, “erabaki pertsonal bat da: ez ezazue politizatu”… Zerbait politizatzea, politikaratzea, lohitu nahi izatea da, ur gardenak uhertzea, zertarako eta nork bere sorora eramateko, dauden-daudenean utzi beharrean.\nHorra gauzen ordena naturala: ura bare-bare uztea, eta, beraz, ikusezin. Arrainek ez baitute ikusten ura.\n“Ideologiak ikusezina denean funtzionatzen du, norbera erne ez dagoenean”. Ernetasuna aipatzen du Slavoj Žižek-ek, eta betaurreko moreak feministek. Begiak zolitu ezean, ez dago ideologia hegemonikoa ikusterik, ezta hark normaltzat eta berezkotzat jotzen duena ere, inguratua egonagatik: Donostian, kioskoan periodikua eskatuz gero, horrelaxe, izen propiorik gabe, ideologia (hegemoniko) ikusezina duen egunkaria emango dizute, ez si eta ez no; medikuaz eta erizainaz mintzo bazara, besterik zehaztu gabe, gizon bat eta emakume bat direla pentsatuko du ospitalea emakume medikuz betea ikusi duenak ere; emakumea izanik zure neska-laguna aipatzen baduzu, lesbianen pankarta atera duzula pentsatuko du atertu gabe bere bikotekideaz hitz egin ohi dizun heterosexualak…\nIdeologia hegemonikoan igeri. Hura da gure ura.\nMartxoak 8 berezia da feministontzat… Martxoaren 8aren inguruan urtero milaka ekimen, ekintza, hitzaldi, kontzentrazio, manifestazio pilatzen zaizkigu.\nJoan den astean, instituzioetako ordezkariak eta alderdi politikoetakoak komunikabideetan ikusi ditugu adierazpen “politak” eginez. Adierazpen horiek egiten dituzten pertsonak eta alderdiak badakigu oso diskurtso “politikoki zuzena” dutela; behartuak sentitzen dira gutxienez urtean behin zerbait esatera emakumeen eskubideei buruz, berdintasunari buruz, eta abar. Baina ez diegu sinisten, batez ere feministok badakigulako urtean behin diskurtso bat egiten dutela baina gero urte osoan ez dutela asko egiten jendartea eraldatzeko ikuspegi feminista batetik; egiazki, batzuek emakumeen eskubideen aurkako politikak eta neurriak hartzen dituzte…\nHainbat eremutan, eta eremu instituzionalean batez ere, berdintasun formalaren aurrerapausoak ikus ditzakegu, baina badakigu berdintasun formal hori ez zaigula nahikoa; askotan, diskurtso horiek hipokrisiaz beterik daude…\nOrain dela gutxi, PPko ordezkari batek indarkeria matxistaren kontrako adierazpen batzuk egin zituen; kezkatu ninduen, zeren adierazpen horiekin gehienok ados egongo baikinateke eta diskurtso feministaren oso antzekoa baitzen… Alde horretatik, erronka oso argia ikusi nuen. Feministok, eta Plaz! kasu honetan, beste diskurtso mota batzuk sortu nahi ditugu, “politikoki zuzenetik” kanpo dauden beste diskurtso batzuk, hipokrisia eta formalitateak alde batera uzten dituztenak, eta diskurtso erradikal bat sortzen ari gara; PPko ordezkari hori gurekin ados egongo ez den diskurtso hori daukagu guk.\nBeraz, hemendik emakume, trans, bollera eta feminista guztiok gonbidatzen zaituztet diskurtso erradikalak sortzera eta jende hau gorrituko lukeen eta erabat desadostasuna edukiko duen diskurtso eta praktika horiek sortzera… Gu horretan gabiltza!!!\nOtsailaren 18an Euskal Autonomia Erkidegoko Emakumeen eta Gizonen Berdintasunerako Legeak 10 urte bete zituen. Zalantzarik gabe lege honek ekarpen garrantzitsuak egin zituen berdintasun politikak eremu ezberdinetan sustatzeko neurriak eta baliabideak ezarriz, administrazio maila ezberdinek berdintasunaren alde bete beharreko baldintzak finkatuz edo gizarte mailan egin beharreko hainbat helburu zehaztuz.\nNire iritziz ekarpen nagusien artean kuotarena dago, alegia, emakumeen presentzia paritarioa lortze aldera hauteskunde zerrendetan gizon eta emakumeen pareko proportzioa mantentzeko agindua. Lege hau kuota ezartzen lehena izan zen, Eusko Legebiltzarrerako hauteskundeei zuzendua. Ondoren 2007ko Estatuko Berdintasun Legeak udal hauteskundeetarako antzeko neurria ezarri zuen. Honi esker gaur egun Euskadin udal zinegotzien %40a emakumeak dira; alkateen kasuan, ordea, Euskadiko udalen %22tan emakume alkatesa dago. Datuek erakutsi digute derrigorrezko kuotari zor diogula erabaki politikoak hartzen diren guneetan emakumeen presentzia handitu izana. 10 urte beranduago, beraz, erronka bestelako erabaki eremuetan kuota ezartzean datza, hala nola, enpresa administrazio-kontseiluetan. Ea lortzen dugun.


Astrologia Psikologikoa - Aukeratu Zeinua\nIzar finkoak Astrologia\nMundu mailako Astrologia\nAstrologia sinbolismo izugarriaren eremu zabal hau den arren, gure egoera psikologikoan eta gure adimenaren sakontasunean eragiten duen modua nahiko adierazgarria izan daiteke. Carl Jungek sinboloen lotura arketipikoa lehendik ezarritako fenomeno psikologikoekin ezarri zuenetik ere, pentsamendu irekiko psikologo askok bere ikuspegia probatu dute. Denborarekin, zientzia baten eta pseudozientzia baten arteko lotura hori, haiek Astrologia deitzen dutena, nahiko logikoki egin daitekeela aurkitu zen.\nAstrologia eta Psikologia hainbat modutara lotuta egon dira, baina ohikoena eta garrantzitsuena Natal Astrologiarekin duen lotura da. Ia beste adar astrologiko guztien oinarria den arren, hemen berebiziko garrantzia du, bezero batek izan dezakeen arazo jakin bat argitzen baitu, ulermen eta elkarrizketa pertsonalaren puntura iritsi aurretik. Metodo iragarleak oso gutxitan erabiltzen diren arren ikuspegi honetan, gehienbat lanbide psikologikoak psikologia astrologoentzat duen garrantziagatik, oso erabilgarriak izan daitezke arazoaren erroa finkatuta dagoenean, eta bere agerpenaren eragileak iragar daitezke.\nAdar honek ekartzen duen erronkarik handiena bien arteko oreka bilatzea da, askotariko heziketa duten pertsonek praktikatzen baitute. Horrek potentzial ikaragarria ematen du bezeroekin eta inoren norberarekin lan egiteko, baina bi zientziak berdin erabiltzen badira eta haien garrantzia edozein ikuspuntutik argi badago. Astrologiaren ikuspegitik, eta ekartzen duen zirkunstantzia sinestezinaren eta Unibertsoaren ulermen sakonaren zirraratik, Psikologia zorrotzegia edo mugatua dela dirudi giza arrazaren itxaropenek. Bestalde, Psikologia bezain oinarri eta erreala den zerbaitek askotan Astrologia zaletasun apur bat gehiago bezala ikusten du eta balioa kentzen dio.\nBien arteko harreman arrakastatsu baten gakoa biekiko benetako grina batean datza, eta hori ez da hain zaila lortzea gogoaren sakonean zentzua bilatzea benetan maite baduzu.\nInoiz amestu duzun amets bakoitzaren sinbolismo izugarria bikain azaltzen da Astrologiaren bidez. Zoritxarrez, azaleko ametsen interpretazioari aurre egiten diogu askotan, eta honek ametsen benetako esanahia eta gure subkontzienteetara iristeko bidea kentzen du. Ohartzen ez garen arren, sinbolismo arketipikorik handiena hementxe zentratzen da. Uraren ametsak bere analogia ezin hobea du emozioetan - Ilargiak, heganari buruzko amets batek bere analogia duen adimen arrazionalean eta ideia sinestezinen eremuan - Aquarius.\nEz duzu Psikologia Astrologoa izan behar konexio hauek zure bizitzaren kalitatea asko hobetu dezaketela ulertzeko. Zure bizitzan errepikatzen den edozein arazori buruzko bi ikuspegiak ondo ezagutzen badituzu, izugarrizko erliebea izango da lehenik eta behin hori eragiten duten ereduak ezagutzea. Aurrerago edozein arazoren konponbideak jada bizitakoa konpontzeko gaitasunean datza, eta gure bizitza ekuazio zoragarri honetara jotzen badugu, Astrologiaren adar honek bi aldagai ezagutzen lagunduko digu aldez aurretik.\nSagitario Taurus Aukeratu Zeinua Saioa Hasi Virgo\naries emakume taurus gizon bateragarritasuna\nakuarioa eta pisciak ondo doaz elkarrekin\nzer esan nahi dute zodiako zeinuek\nMaitasun zeinuetan emakume eskorpioia


So you are in - Blogak.eus\nElkarrekin kontu kontari\nIgandez mozorratutako astelehena dugu! Disfrutatzen ari zarete asteburu luzeaz? Nik beti dut sentsazioa etekina ez diedala ateratzen horrelako egun libreei... Baina, tira, hori ez da gaurkoan kontatu nahi nizuena! Aspaldi ez dudala idazten, denbora gutxi daukat gauza asko egiteko... Hala ere, saiatuko naiz hainbeste denbora ez pasatzen sarrera batetik bestera, ados? Sarrera honetan @modaliburua -k proposatutako zalantza bati erantzuna emango diot: zelan markatu begirada beltzegi ipini gabe begia? Ezin errazagoa izan erantzuna, egunero-egunero egiten dudana baita. Modu asko daude, baina si...\nSo you are in | 2016-08-06 15:31\nSo you are in | 2016-07-21 13:02\nIlusioak dira gure erregai, eta horiei helduta sortu da txoko hau. Nire bizitzako esparru askori buruzko espazioa izateko sortua da, baina, batez ere laguntzeko nire grinari. Barrutik zein kanpotik eder eta sano mantentzeko zenbait aholkurekin batera, beste hamaika esperientzia, iritzi... partekatuko ditugu hemen. Eta pluralean ari naiz zuek ere parte zaretelako. Denon artean eraikiko dugu gure orrialdea, informazio iturri izango duguna, eta elkarrekin ikas-irakas truke aberasgarria egin ahal izango dugu. Murgiltzeko prest? Ongi etorria politak, bihotz-bihotzez. Las...